Ezekiel 16 | Biblia Le Internet Dzi | Xexe Yeye Gɔmeɖeɖe\nMawu ƒe lɔlɔ̃ na Yerusalem (1-63)\nWofɔe abe vidzĩ si wotsɔ ƒu gbe ene (1-7)\nMawu dzrae ɖo hewɔ srɔ̃ɖenubabla kplii (8-14)\nEva zu nuteƒemawɔla (15-34)\nWohe to nɛ ɖe eƒe ahasiwɔwɔ ta (35-43)\nWotsɔe sɔ kple Samaria kple Sodom (44-58)\nMawu ɖo ŋku eƒe nubabla la dzi (59-63)\n16 Yehowa ƒe gbe gava nam be: 2 “Amegbetɔvi, ɖe ŋunyɔnu siwo wɔm Yerusalem le la fiae.+ 3 Eye nàgblɔ be, ‘Ale Aƒetɔ Dziɖulagã Yehowa gblɔ na Yerusalem ye nye esi: “Wò dzɔƒe kple dziwòƒe le Kanaantɔwo ƒe anyigba dzi. Fofowò nye Amoritɔ,+ eye dawò nye Hititɔ.+ 4 Gbe si gbe wodzi wò la wometso ƒoƒolika na wò o, womele tsi na wò ne ŋuwò nakɔ o, womesi dze na wò o, eye womexatsa avɔ ɖe ŋuwò o. 5 Ame aɖeke mekpɔ nublanui na wò ne wòayi nu siawo dometɔ aɖeke wɔ ge na wò o. Ame aɖeke ƒe dɔme metrɔ ɖe ŋuwò o. Ke boŋ wotsɔ wò ƒu gbe ɖe gbe me, elabena wolé fu wò* le gbe si gbe wodzi wò. 6 “‘“Esi meva yina la, mekpɔ wò nèle afɔ dam le wò ʋu me, esi nèle wò ʋua me le afi ma la, megblɔ be: ‘Tsi agbe!’ Ɛ̃, wò ʋu mee nèle le afi ma, megblɔ na wò be: ‘Tsi agbe!’ 7 Mena nèva sɔ gbɔ abe ale si gbe miena le gbe me ene, nètsi hekɔ nyuie, eye nèdo atsyɔ̃ɖonu nyuitɔwo. Ète no nyuie, eye wò ɖa to; gake ègakpɔtɔ nɔ amama henɔ ƒeƒle.”’ 8 “‘Esi meva yina, eye mekpɔ wò la, mekpɔe be ètsi woado lɔlɔ̃nya ɖe gbɔwò. Eya ta mekeke nye awu ɖe dziwò+ hetsyɔ nu wò ama, meka atam na wò, eye mebla nu kpli wò,’ Aƒetɔ Dziɖulagã Yehowa ye gblɔe, ‘ale nèzu tɔnye. 9 Azɔ mele tsi na wò, meklɔ ʋu le ŋuwò, eye mesi ami na wò.+ 10 Medo awu si me wolɔ̃ atsyã ɖo la na wò, medo lãgbalẽ* nyuitɔ ƒe afɔkpa na wò, mexatsa aklala biɖibiɖi ɖe ŋuwò, eye metsyɔ avɔ xɔasi na wò. 11 Meɖo atsyɔ̃ na wò, mede alɔnugɛ alɔ na wò, eye mede kɔgɛ kɔ na wò. 12 Mede ŋɔtigɛ ŋɔti na wò, mede togɛ to na wò, eye meɖɔ fiakuku dzeani aɖe ɖe ta na wò. 13 Ètsɔa sika kple klosalo ɖoa atsyɔ̃e, eye wò awuwo nye aklala biɖibiɖi kple avɔ xɔasiwo kpakple awu si me wolɔ̃ atsyã ɖo. Wɔ memee kple anyitsi kpakple ami ye nèɖuna, nètsi va dze tugbe eteƒe mekɔ o,+ eye nèva dze zu fianyɔnu.’”* 14 “‘Wò ŋkɔxɔxɔ* ɖi hoo le dukɔwo dome+ le wò tugbedzedze ta, elabena atsyɔ̃ si meɖo na wò la na wò tugbedzedze de blibo,’+ Aƒetɔ Dziɖulagã Yehowa ye gblɔe.” 15 “‘Ke èɖo dzi ɖe wò tugbedzedze ŋu,+ eye nèzu gbolo le wò ŋkɔxɔxɔ ta.+ Èwɔ gbolo atraɖii kple ame sia ame si tso eme va yina,+ eye wò tugbedzedze zu etɔ. 16 Ètsɔ wò avɔ aɖewo wɔ nuxeƒe siwo nya kpɔ, eye nèwɔ gbolo le teƒe mawo+—mele be nu siawo tɔgbi nadzɔ alo nava eme hafi o. 17 Ètsɔ wò sika kple klosalo ƒe atsyɔ̃ɖonu dzeani siwo metsɔ na wò la wɔ ŋutsulegbawo, eye nèwɔ gbolo kpli wo.+ 18 Ètsɔ wò avɔ siwo me wolɔ̃ atsyã ɖo la tsyɔ na wo,* eye nètsɔ nye ami kple nye dzudzɔ ʋeʋĩ donu ɖo wo ŋkume.+ 19 Nuɖuɖu si metsɔ na wò, si wotsɔ wɔ memee, ami kple anyitsi wɔ, si metsɔ na wò be nàɖu la, wò hã ètsɔe sa vɔ be wòanye ʋeʋẽ lilili* na wo.+ Alea tututue wòdzɔe,’ Aƒetɔ Dziɖulagã Yehowa ye gblɔe.” 20 “‘Èkplɔ viwòŋutsu kple viwònyɔnu siwo nèdzi nam la,+ eye nètsɔ wo sa vɔ na legbawo ne woaɖu.+ Ðe wò gbolowɔwɔwo mesɔ gbɔ oa? 21 Èwu vinyeŋutsuwo, eye nèna wotɔ dzo wo tsɔ sa vɔe.+ 22 Le wò ŋunyɔnuwɔwɔawo kple wò gbolowɔwɔawo katã me la, mèɖo ŋku wò ɖevimenɔɣi, esime nènɔ amama henɔ ƒeƒle eye nènɔ afɔ dam le wò ʋu me la dzi o. 23 Le wò vɔ̃wɔwɔwo katã megbe la, baba na wò, baba na wò,’+ Aƒetɔ Dziɖulagã Yehowa ye gblɔe. 24 Èƒu kpo, eye nèwɔ nuxeƒewo na ɖokuiwò ɖe ablɔ sia ablɔ dzi. 25 Èwɔ nuxeƒewo ɖe ablɔwo katã ƒe teƒe veviwo, eye nèdo ŋunyɔ wò tugbedzedze esi nèɖe asi le ɖokuiwò ŋu* na ame sia ame si tso eme va yina,+ eye nèdzi wò gbolowɔwɔ ɖe edzi.+ 26 Èwɔ gbolo kple Egiptetɔwo,+ wò aƒelika siwo gbɔdɔdɔ meɖia kɔ na o,* eye nètsɔ wò gbolowɔwɔ vivivo la do dziku nam. 27 Azɔ mado nye asi ɖa ɖe ŋuwò, maɖe wò nuɖuɖu dzi akpɔtɔ,+ eye matsɔ wò ade asi na nyɔnu siwo léa fu wò,+ Filistitɔwo ƒe vinyɔnuwo, ame siwo ƒe nu ku le wò ŋukpenanuwɔwɔ ta, ne woawɔ wò ale si wolɔ̃.*+ 28 “‘Esi nu meɖia kɔ na wò o ta la, ègawɔ gbolo kple Asiriatɔwo+ hã, eye esi nèwɔ gbolo kpli wo hã la, meɖi kɔ na wò o. 29 Ale nèna wò gbolowɔwɔ keke ta ɖo asitsalawo ƒe anyigba* dzi kple Kaldeatɔwo gbɔ,+ eye esia gɔ̃ hã meɖi kɔ na wò o. 30 Aleke gbegbe wò dzi dze dɔ* ale,* esi nèwɔ nu siawo katã abe gbolo si ŋu mekpena o la ene!’ Aƒetɔ Dziɖulagã Yehowa ye gblɔe.+ 31 ‘Gake esi nèƒu wò kpo ɖe ablɔwo katã ƒe teƒe veviwo, eye nèwɔ wò nuxeƒewo ɖe ablɔ sia ablɔ dzi la, wò ya mèle abe gbolo ene o, elabena ègbe gaxɔxɔ. 32 Ènye srɔ̃nyɔnu ahasitɔ si ŋu ame tutɔwo dzena wu wò ŋutɔ srɔ̃wò!+ 33 Ðe amewo naa nu gbolowo katã,+ gake wò ya, wò boŋue naa nu ame siwo nye lɔ̃wòlawo,+ eye nènaa zãnu wo be woatso goawo katã me ava wɔ gbolo kpli wò.+ 34 Èto vovo tso nyɔnu bubu siwo wɔa gbolo la gbɔ. Ame aɖeke mewɔa gbolo abe tɔwò tɔgbi ene o! Èxea fe na amewo evɔ woawo mexea fe na wò o. Tɔwò ya to vovo sãsãsã.’ 35 “Eya ta, Oo gbolo,+ se Yehowa ƒe nya. 36 Ale Aƒetɔ Dziɖulagã Yehowa gblɔe nye esi: ‘Esi nètrɔ wò gbɔdɔdɔ ƒe dzodzro sesẽwo ƒo ɖi, eye wò ama dze esi nènɔ gbolo wɔm kple wò ahiãviwo kple wò legba vlo nyɔŋu*+ siwo katã nètsɔ viwòwo ƒe ʋu sa vɔ na ta la,+ 37 maƒo wò ahiãvi siwo katã nèdo dzidzɔ na, esiwo katã nèlɔ̃na kple esiwo katã nèlé fui la nu ƒu. Maƒo wo nu ƒu ɖe ŋuwò tso goawo katã me, eye maɖe ama wò le wo ŋkume, eye woakpɔ wò ama blibo la.+ 38 “‘Matsɔ ʋɔnudɔdrɔ̃ si dze na nyɔnu ahasiwɔlawo+ kple nyɔnu siwo kɔa ʋu ɖi+ la ahe to na wò, eye woakɔ wò ʋu ɖi le dziku helĩhelĩ kple ŋuʋaʋã me.+ 39 Matsɔ wò ade asi na wo, woagbã wò kpowo, eye woamu wò nuxeƒewo aƒu anyi;+ woaɖe awu le ŋuwò,+ eye woaxɔ wò atsyɔ̃ɖonu+ dzeaniwo ahagblẽ wò ɖi nàtsi amama anɔ ƒeƒle. 40 Woakplɔ ameha aɖe ava ƒu wò,+ eye woaƒu kpe wò+ ahawu wò kple woƒe yiwo.+ 41 Woatɔ dzo wò xɔwo,+ eye woadrɔ̃ ʋɔnu wò le nyɔnu geɖewo ŋkume; matsi wò gbolowɔwɔ nu,+ eye màgaxe fe na ame aɖeke azɔ o. 42 Ne nye dɔmedzoe fla ɖe ŋuwò vɔ la,+ mana enu nafa eye nye dziku atrɔ ɖa le ŋuwò;+ manɔ anyi kpoo, eye nyemagado dɔmedzoe azɔ o.’ 43 “‘Esi mèɖo ŋku wò ɖevimenɔɣi dzi o,+ eye nètsɔ nu siawo katã do dziku nam ta la, mahe wò nuwɔnawo me tsonuwo ava wò ŋutɔ wò ta dzi azɔ,’ Aƒetɔ Dziɖulagã Yehowa ye gblɔe, ‘eye màgayi ŋukpenanuwɔwɔwo kple wò ŋunyɔnuwɔwɔawo katã dzi azɔ o. 44 “‘Kpɔ ɖa, ame sia ame si doa lo la, ado lo sia ɖe ŋuwò be: “Ale si vinɔ le la, nenemae vianyɔnu hã nɔna!”+ 45 Ènye dawò, ame si do vlo srɔ̃a kple viawo la, ƒe vinyɔnu. Ènye nɔviwònyɔnuwo, ame siwo do vlo wo srɔ̃wo kple wo viwo la, nɔvinyɔnu. Dawò nye Hititɔ, eye fofowò nye Amoritɔ.’”+ 46 “‘Nɔviwònyɔnu tsitsitɔe nye Samaria,+ ame si kple vianyɔnuwo*+ le wò dziehe gome,* eye nɔviwònyɔnu ɖevitɔ, si le wò anyiehe gome* lae nye Sodom+ kple vianyɔnuwo.+ 47 Menye ɖeko nèzɔ woƒe mɔwo dzi hewɔ woƒe ŋunyɔnuwo o, ke boŋ le ɣeyiɣi kpui aɖe ko me la, èwɔ nu wòvloe wu wo le wò wɔnawo katã me.+ 48 Zi ale si mele agbe la,’ Aƒetɔ Dziɖulagã Yehowa ye gblɔe, ‘nɔviwònyɔnu Sodom kple vianyɔnuwo mewɔ nu si wò kple viwònyɔnuwo miewɔ o. 49 Kpɔ ɖa! Nɔviwònyɔnu Sodom ƒe vodadae nye esi: Eya kple vianyɔnuwo+ dana,+ nuɖuɖu bɔ ɖe wo si,+ eye woli bɔkɔɔ le dziɖeɖi me,+ ke hã womekpe ɖe hiãtɔwo kple ame dahewo ŋu o.+ 50 Woyi edzi do wo ɖokuiwo ɖe dzi+ heyi ŋunyɔnuwo wɔwɔ dzi le ŋkunyeme,+ eya ta mekpɔe be ele be maɖe wo ɖa.+ 51 “‘Samaria+ mewɔ nu vɔ̃ gbogbo siwo nèwɔ la ƒe afã o. Èna wò ŋunyɔnuwɔwɔwo do agbogbo wu wo tɔ, ale nèna nɔviwònyɔnuwo dze ame dzɔdzɔewo le wò ŋunyɔnuwɔwɔwo ta.+ 52 Azɔ wò ŋukpe anɔ dziwò, elabena ètsɔ wò nuwɔnawo na nɔviwònyɔnuawo tɔ dzɔ.* Le wò nu vɔ̃, si nye ŋunyɔnu siwo nèwɔ wu wo ta la, wole dzɔdzɔe wu wò. Eya ta ŋu nekpe wò azɔ, eye wò ŋukpe nenɔ dziwò le esi nèna nɔviwònyɔnuwo dze ame dzɔdzɔewo ta.’ 53 “‘Maƒo woƒe aboyomewo, Sodom kple vianyɔnuwo ƒe aboyomewo, kpakple Samaria kple vianyɔnuwo ƒe aboyomewo nu ƒu; maƒo wò aboyomewo hã nu ƒu kpe ɖe wo ŋu,+ 54 ne wò ŋukpe nanɔ dziwò; eye ŋu nakpe wò le nu siwo katã nèwɔ hetsɔ fa akɔ na wo la ta. 55 Nɔviwònyɔnuwo, Sodom kple vianyɔnuwo, agaɖo woƒe nɔnɔme tsãtɔ me, eye Samaria kple vianyɔnuwo agaɖo woƒe nɔnɔme tsãtɔ me, eye wò kple viwònyɔnuwo hã miagaɖo miaƒe nɔnɔme tsãtɔ me.+ 56 Le wò dadaŋkeke la dzi la, nɔviwònyɔnu Sodom meɖi naneke le gbɔwò, ʋuu keke nàhayi nu ƒo ge tso eŋu 57 hafi wova klo nu le wò ŋutɔ wò nu vɔ̃ɖi wɔwɔ dzi o.+ Azɔ Siria vinyɔnuwo kple eƒe aƒelikawo do vlo wò, eye Filistitɔwo+ ƒe vinyɔnuwo, ame siwo ƒo xlã wò godoo la, le alɔme ɖem le ŋuwò. 58 Àtsɔ wò ŋukpenanuwɔwɔ kple wò ŋunyɔnuwɔwɔwo me tsonuwo,’ Yehowa ye gblɔe.” 59 “Elabena ale Aƒetɔ Dziɖulagã Yehowa gblɔe nye esi: ‘Mawɔ wò azɔ abe ale si tututu nèwɔ ene,+ elabena ètu nye nubabla hedo vlo atam la.+ 60 Gake maɖo ŋku nu, si mebla kpli wò le wò ɖevime la dzi, eye mabla nu mavɔ kpli wò.+ 61 Eye ne èxɔ nɔviwònyɔnuwo, esiwo tsi wu wò kple esiwo nètsi wu, eye metsɔ wo na wò wozu viwònyɔnuwo, ke menye le wò nubabla la ta o la, ekema àɖo ŋku wò nuwɔnawo dzi, eye ŋu akpe wò.’+ 62 “‘Eye nye ŋutɔ mabla nu kpli wò; ne nàdze sii be, nyee nye Yehowa. 63 Ekema àɖo ŋkui, eye ŋu akpe wò ale gbegbe be wò nu ade ga le wò ŋukpe la ta,+ ne melé avu ɖe tawò, togbɔ be èwɔ nu siawo katã hã,’+ Aƒetɔ Dziɖulagã Yehowa ye gblɔe.”\n^ Alo “nyogbalẽ.”\n^ Alo “nèdze na fiaɖuɖu.”\n^ Efia, ŋutsulegbaawo.\n^ Alo, “ʋeʋẽ si faa dzi; naa dzidzeme.”\n^ Egɔmeɖeɖe tẽe, “nèke atame.”\n^ Egɔmeɖeɖe tẽe, “siwo ŋutsu lekpẽ li na.”\n^ Alo, “woƒe luʋɔ lɔ̃.”\n^ Alo, “wò dzi gbɔdzɔ.”\n^ Agate ŋu afia, “Aleke dɔmedzoe yɔ menye ɖe ŋuwò ale.”\n^ Anye eŋu duwoe wowɔnɛ.\n^ Egɔmeɖeɖe tẽe, “le wò miame.”\n^ Egɔmeɖeɖe tẽe, “le wò ɖusime.”\n^ Alo, “ètsɔ wò nuwɔnawo xɔ nya ɖe wo nu.”


Yehowa Ƒe Amewo Wɔ Nu Ðe Nunɔla Siwo Do Dziku Vevie Ŋu Tufafatɔe—Kekeviwo Zazã Le Ðaseɖiɖidɔa Me Le Armenia\nGBE BUBU Afrikaans Albanian Amerika Tokunɔgbe Amharic Arabic Argentina Tokunɔgbe Armenian Azerbaijani Basque Bislama Boulou Brazil Tokunɔgbe Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Croatian Czech Danish Dutch Efik Estonian Eŋlisi Eʋegbe Faroese Fijian Finnish Fon France Tokunɔgbe Franse Ga Galician Georgian German Germany Tokunɔgbe Greek Gun Hausa Hebrew Hiligaynon Hungarian Iban Icelandic Iloko Indonesian Isoko Italian Japanese Kannada Kiluba Kinyarwanda Kirghiz Kongo Korean Lingala Lithuanian Luganda Luo Malagasy Malay Malayalam Maltese Mexico Tokunɔgbe Mingrelian Myanmar Ndebele (Zimbabwe) Nepali Norwegian Nyungwe Nzema Oromo Pangasinan Persian Peru Tokunɔgbe Pidgin (West Africa) Polish Portuguese Portuguese (Portugal) Quechua (Ancash) Romanian Russian Sango Sepedi Serbian Serbian (Roman) Setswana Shona Sidama Silozi Sinhala Slovak Slovenian Spanish Sunda Swahili Swedish Tagalog Telugu Thai Turkish Twi Tzotzil Ukrainian Urhobo Uzbek Uzbek (Roman) Valencian Vietnamese Waray-Waray Xhosa Yoruba Zulu\nYehowa Ƒe Amewo Wɔ Nu Ðe Nunɔla Siwo Do Dziku Vevie Ŋu Tufafatɔe\nArtur si nye nutome sue dzikpɔla aɖe le Armenia la nɔ Yehowa Ðasefowo ƒe hame aɖe subɔm. Ede dzesii be hamea mezã kekevi siwo dzi míeɖoa míaƒe Biblia-srɔ̃gbalẽwo ɖo la le dutoƒoɖaseɖiɖidɔa me kpɔ o. Artur kple srɔ̃a, Anna, kple Ðasefo bubu si ŋkɔe nye Jirayr, dze ɖaseɖikekevia zazã gɔme le du sue aɖe me, be woatsɔ ade dzo gbeƒãɖelawo me ɖe gbeƒãɖeɖemɔnu sia ŋu. Wotia teƒe aɖe si ame gbogbowo tona.\nEteƒe medidi o, ame siwo nɔ eme tsom la nɔ tetem ɖe kekevia ŋu henɔ agbalẽawo tsɔm. Gake le ɣeyiɣi kpui aɖe megbe ko la, gbeƒãɖeɖemɔnu yeye sia he tsitretsiɖeŋulawo ƒe susu. Nunɔla eve aɖewo te ɖe kekevia ŋu eye kasia ko la, wo dometɔ ɖeka tu afɔkpo kekevia. Eyome eƒo tome na Artur hena eƒe gaŋkuia ge ɖe anyigba. Artur, Anna, kple Jirayr dze agbagba be yewoafa dzi na nunɔla siawo do kpoe. Nunɔlawo nɔ afɔ tum kekevia dzi si wɔe be agbalẽawo ka hlẽ. Esi nunɔlawo dzu wo vevie hedo vɔvɔ̃ na wo vɔ la, wodzo le wo gbɔ.\nArtur, Anna, kple Jirayr yi poliswo ƒe dɔwɔƒe si le nutoa me be yewoava ɖe nu si dzɔ la dzi na wo. Woɖe nya sia nya dzi na wo, eye wogblɔ Biblia me nya aɖewo na polis-awo kple dɔwɔla bubuwo kpuie. Eyome wokplɔ Ðasefo etɔ̃awo yi poliswo ƒe amegã ƒe ɔfis. Gbã la, ɖeko amegãa di be yeanya nu si dzɔ. Gake esi wòva nya be Artur meda kɔ kple ŋutsu si ƒo tome nɛ o togbɔ be Artur nye ame dzɔtsu hã la, edzudzɔ nyabiabia tso nu si dzɔ la ŋu, eye wòdi be yeanya nu tso Ðasefoawo ƒe dzixɔsewo ŋu. Esia na woɖo dze gaƒoƒo ene sɔ̃ŋ! Nya siwo polismegãa se la wɔ dɔ ɖe edzi ale gbegbe be egblɔ be: “Subɔsubɔha kae nye esi! Nye hã medi be manɔ eme!”\nArtur kple Anna\nLe ŋufɔke esi Artur gayi dutoƒoɖaseɖiɖidɔa wɔ ge la, ŋutsu aɖe si kpɔ nu si dzɔ teƒe la te ɖe eŋu. Ŋutsua kafu Artur ɖe ale si wòlé eɖokui kpoo eye meda kɔ kple nunɔlaa o ta. Egblɔ kpee be nu si teƒe yekpɔ la wɔe be bubu si le ye si na nunɔlawo la yi to.\nLe fiẽ me la, polismegãa gayɔ Artur va poliswo ƒe dɔwɔƒea. Gake le esi woaɖo dze tso nu si dzɔa ŋu teƒe la, polismegãa bia nya geɖe tso Biblia ŋu boŋ. Polis eve bubu hã va de nu dzeɖoɖoa me.\nLe ŋkeke si kplɔe ɖo dzi la, Artur trɔ yi polismegã la gbɔ be yeaɖe míaƒe video siwo wotu ɖe Biblia dzi la dometɔ aɖewo nɛ. Polismegã la yɔ polis bubuwo be woawo hã nava kpɔ videoawo.\nNu gbegblẽ siwo nunɔlawo wɔ ɖe Ðasefoawo ŋu la wɔe be mɔnukpɔkpɔ su polis geɖewo si wose nya nyuia zi gbãtɔ. Esia na susu nyui va le wo si ɖe Yehowa Ðasefowo ŋu.\nƉoe Ɖe Amewo Ɖoe Ɖe Amewo Yehowa Ƒe Amewo Wɔ Nu Ðe Nunɔla Siwo Do Dziku Vevie Ŋu Tufafatɔe


Ale wowu dziƒo kple anyigba kple wo me nu gbogboawo katã nu enye si.\n Eye Yehowa ɖo ŋu na Hiob le dziya me gblɔ bena: Amekae tsɔ nuƒoƒo, si nunyaa ɖeke mele eme o la, blu aɖaŋuɖoɖo mee? Tso, nasa avɔ ɖe ali abe ŋutsu ene; mabia nya wò, eye nafia num! Afika nènɔ, esime meɖo anyigba gɔme anyi? Ne nunya le tagbɔ na wò la, ekema gblɔe! Ameka ɖo eƒe dzidzeme? Enyae tso! Alo ameka da dzidzeka nɛ? Nuka dzi wodo egɔme anyi do, eye ameka ɖo eƒe dzogoedzikpe, esime ŋukeɣletiviwo katã le aseye tsom, eye Mawu ƒe viwo katã gli kple dzidzɔa?\n ke amesiwo dze be, woƒe asi nasu xexe keme kple ame kukuwo ƒe tsitretsitsi dzi la, womeɖea srɔ̃ o, eye wometsɔa wo nana, be woaɖe hã o, elabena womagate ŋu aku o; elabena woɖi mawudɔlawo, eye wonye Mawu kple tsitretsitsi la ƒe viwo.\nEye aʋala ade li na nu gbagbe eneawo dome ɖesiaɖe, eye ŋkuwo yɔ wo ŋuti kple wo me fũ, eye womekpɔ dzudzɔ zã kple keli o hele gbɔgblɔm bena: Kɔkɔe, kɔkɔe, kɔkɔe nye Aƒetɔ, Mawu ŋusẽkatãtɔ, amesi nɔ anyi, eye woli, eye wòle vava ge la!\nMele egblɔm na mi bena: Nenema ke wòanye dzidzɔ le mawudɔlawo ƒe ŋku me le nuvɔ̃wɔla ɖeka, si trɔ le dzi me la ŋuti.\nEye mekpɔ mawudɔla bubua de le dzodzom le dziƒo titina, eye wòlé nyanyuie mavɔ ɖe asi, be yeagblɔ afia anyigbadzinuwo kple trɔ̃subɔlawo katã kple to sia to kple gbegbɔgblɔ sia gbegbɔgblɔ kpakple dukɔ sia dukɔ,\n Yea ɖe ƒo va to ŋunye, ɖadoe ɖo to ɖe ŋunye. Nɔnɔmea ɖe tsi tre ɖe ŋkunye me, ke nyemedze sii o, eye mese gbe bɔlɔea ɖe be: De ame kodzogbea nye dzɔdzɔetɔ le Mawu ŋku mea? Alo ɖe ŋutsua ɖe dza le ewɔla ŋku mea? Kpɔ ɖa, meɖoa dzi ɖe eƒe subɔlawo ŋu o, eye wòbua tatra ɖe eƒe dɔlawo ke hã ŋu\n Wò ŋukeɣletivi, agudzevi, ale nège tso dziƒo enye si! Wò, amesi te dukɔwo ɖe anyi, woƒo wò ƒu anyigba! Egblɔ le wò dzi me be: Malia dziƒo, mali nye fiazikpui ɖe Mawu ƒe ɣletiviwo ta me, eye mabɔbɔ nɔ takpeto la dzi le anyiehe kekeake; malia alilikpowo ta me, eye mia kple dziƒoʋĩtɔ la mianɔ tasɔsɔ me.\n nusi nye kpɔɖeŋu na mawutsidedetaname, si ɖe miawo hã azɔ, si menye ŋutilãɖiƒoƒo ɖeɖeɖa o, ke boŋ dzitsinya nyui ƒe adzɔgbeɖeɖe na Mawu heto Yesu Kristo ƒe tsitretsitsi me, amesi yi ɖe dziƒo, eye wòle Mawu ƒe nuɖusi me, eye mawudɔlawo kple dziɖuɖuwõ kpakple ŋusẽwo bɔbɔ wo ɖokui nɛ.\nEye wòɖee fia amesiawo bena, menye woa ŋutɔwo ɖokui wosubɔ o, ke boŋ miawo wosubɔ le nusiawo me, nusiwo wogblɔ fia mí azɔ to amesiwo gblɔ nyanyuie fia mi la dzi to Gbɔgbɔ kɔkɔe, si woɖo ɖa tso dziƒo la me, nusiwo me kpɔkpɔ dzro mawudɔlawo hã.\n Eye mekpɔ, eye mese mawudɔla geɖe, siwo ƒo xlã fiazikpui la kple nu gbagbeawo kple amegã xoxoawo ƒe gbeɖiɖi, eye woƒe xexlẽme nu anɔ akpe ewo teƒe akpe ewo kple akpeakpewo, wole gbɔgblɔm kple gbe gã bena: Alẽvi, si wowu la, eyae dze be, wòaxɔ ŋutete kple kesinɔnyenye kple nunya kple ŋusẽ kple bubu kple ŋutikɔkɔe kpakple kafukafu!\n mawudɔlawo ƒe abolo amegbetɔ ɖu, eye wòna nuɖudu woɖu ɖi ƒo. Ena ɣedzeƒeya ƒo le dziƒo ŋu, eye wòtsɔ eƒe ŋusẽ kplɔ dzieheya vɛ. Ena lã dza ɖe wo dzi abe ʋuʋudedi ene kple xewo abe ƒutake ene. Ena woge dze woƒe asaɖa titina ƒo xlã woƒe nɔƒewo. Ale wuɖui ɖi ƒo taŋ, eye wòwɔ woƒe dzodzro dzi na wo. Woƒe nudzodzro la nu mekpɔ yi haɖe o, eve woƒe nuɖuɖu la gale nu me na wo ko, tete Mawu ƒe dɔmedzoe de dzi ɖe wo ŋu, ewu amewo le woƒe amidalawo dome, eye wòƒo Israel-ɖekakpuiwo ƒu anyi. Ke to nusiawo katã gbɔ hã wogawɔ nuvɔ̃ yi dzi, eye womexɔ eƒe nukunuwo dzi se o. Eyata wòna woƒe ŋkekewo bu ɖe gbahlaya me kple woƒe ƒewo ɖe ŋɔdzi me. Ne ewu wo la, wobiaa ete sena, eye wotrɔna hedia Mawu; woɖoa ŋku edzi be, Mawue nye yewoƒe agakpe, eye Mawu, dziƒoʋitɔ la, enye yewoƒe xɔnametɔ. Wovivi nume nɛ kple woƒe nu, eye wotsɔ woƒe aɖe da alakpa nɛ; ke woƒe dzi meku de eŋu tsehe o, eye womewɔ eƒe nubabla dzi le nyateƒe me o. Ke eya la nublanuikpɔla wònye, etsɔa vodada kena, eye metsrɔ̃a ame o; eɖoa asi eƒe dɔmedzoe dzi zi geɖe, eye meɖea esi le eƒe dziku katã ŋu o. Eɖoa ŋku edzi be, ŋutilã wonye, ƒuƒu, si yina, eye megatrɔna gbɔna o la, wonye. Zi nenie womehedze aglã ɖe eŋu le gbeadzi, eye womedo dziku nɛ le gbedadaƒo o! Wole Mawu tetekpɔ dzi ɖaa, eye wodo dziku na Israel ƒe kɔkɔetɔ la. Womeɖo ŋku eƒe asi dzi le gbesigbe wòɖe wo tso ketɔ la si me, esime wòwɔ eƒe dzesiwo le Egipte kple eƒe nukunuwo le Zoan-tagba la o. Ene woƒe tɔsisiwo trɔ zu ʋu, eye womete ŋu nowoƒe tɔʋuwo o. Eɖo togbatowo ɖe wo dome woɖu wo, kple ekpɔkplɔwo wogblẽ wo. Etsɔ woƒe numiemiewo na ʋetrawo kple woƒe agblemenuwo na ʋetsuviwo. Eto woƒe weinkawo nyanyanya kple dzikpe, eye woƒe gbotiwo kple ketsi. Etsɔ woƒe lãwo na dzikpe kple woƒe lãhawo na dzikedzo. Eɖo eƒe dɔmedzoe heliheli, nyanyrã, dziku kple xaxa ɖe wo, siwo nye dɔla vɔ̃ɖiwo ƒe ha.\nElabena adɔ eƒe dɔlawo ɖe ŋuwò, ne woakpɔ tawò le wò mawo katã dzi.\nMikafu Yehowa, mi eƒe dɔlawo, mi kalẽtɔ sesẽ, siwo wɔa eƒe nya dzi hesea eƒe nya ƒe gbe!\n eye wògblɔ nɛ bena: Nenye Mawuvi nènye la, ekema dzo naɖadze anyigba; elabena woŋlɔ ɖi bena: „Ade se na eƒe dolawo le ŋutiwò, eye woaxɔ wò ɖe asiwò me, be nagatsɔ wò afɔ axlã ɖe kpe o.“ Yesu gblɔ ne bena: Wogaŋlɔ ɖi hã bena: „Megate Aƒetɔ, wò Mawu la, kpɔ o!“ Abosam gakplɔe heyi ɖe to kɔkɔ ŋutɔa ɖe dzi, eye wòde xexeame fiaɖuƒewo katã kple woƒe ŋutikɔkɔe la fiae, eye wògblɔ nɛ bena: Matsɔ nu siawo katã ana wò, ne èdze klo ɖe la agu nam. Tete Yesu gblɔ ne bena: Te ɖa le gbɔnye, Satana! Elabena woŋlɔ ɖi bena: „Aƒetɔ, wò Mawu la, nade ta agu na, eye eya ɖeka ko nasubɔ.“ Tete Abosam gblẽe ɖi, eye kpɔ ɖa, mawudɔlawo va subɔe.\n Eye wòado eƒe dolawo kple kpẽ ƒe ɖiɖi gãa ɖe, eye woaƒo eƒe ame tiatiawo nu ƒu tso ya eneawo dzi, tso dziƒogo ɖeka dzi vaseɖe go keme dzi. Ke misrɔ̃ lododo le gboti ŋuti! Ne tsi ɖo eƒe alɔwo me, eye wòto aŋgbawo la, ekema midze sii bena, dzomeŋɔli le ɖoɖo ge; nenema ke miawo hã, ne miekpɔ nusiawo katã la, midze sii bena, egogo agbo la nu. Vavã mele egblɔm na mi bena: Dzidzime sia nu mele yiyi ge, vaseɖe esime nusiawo katã nava ve me o. Dzi kple anyigba nu lava yi, ke nye nyawo nu mele yiyi ge akpɔ o.\nelabena woŋlɔ ɖi bena: „Ade se na eƒe dɔlawo le ŋutiwò bena, woakpɔ tawò nyuie,\n Ke Maria le tsitre ɖe yɔdo la godo le avi fam, eye esi wòle avi fam ale la, edo kɔ ɖe yɔdo la me; eye wòkpɔ mawudɔla eve le awu ɣi me le anyinɔƒe, ɖeka le tade, eye ɖeka le afɔde le afisi Yesu ƒe kuku la mlɔ.\nMigana amea ɖeke nate dziɖuɖufetu la mi o, alesi wole didim le ɖokuibɔbɔɖeanyi kple mawudɔlawo ƒe subɔsubɔ me, eye wòge ɖe nusiwo mekpɔ kpɔ o la me, eye eƒe ŋutilãtamesusu ɖoe ɖe dzi glodzoo dzodzro,\n Ke amea ɖe ɖi ɖase kɔte le afia ɖe bena: „Nukae nye amegbetɔ bena, nèɖoa ŋku edzi, kple amegbetɔvi be, nèléa ŋku ɖe eŋu? Ebɔbɔe ɖe anyi ɣeyiɣi kpuia ɖe wu mawudɔlawo; ŋutikɔkɔe kple bubu nètso ɖɔ nɛ, eye nètsɔe ɖo wò asinudɔwɔwɔwo katã nu, nuwo katã nètsɔ de eƒe afɔ te.“ Elabena le nuwo katã tsɔtsɔ de eƒe afɔ te me la naneke mesusɔ ɖi, si wometsɔ de ete o; gake azɔ la míekpɔ haɖe ke bena, wotsɔ nuwo katã de ete o. Gake miekpɔ Yesu, amesi wòbɔbɔ ɖe anyi ɣeyiɣi kpuia ɖe wu mawudɔlawo la bena, le ku ƒe fukpekpe ta la wotsɔ ŋutikɔkɔe kple bubu ɖɔ nɛ, bene wòaɖɔ ku akpɔ ɖe amesiame nu to Mawu ƒe amenuveve me. Elabena amesi ta nuwo katã ti ɖo, amesi me nuwo katã to va, amesi kplɔ vi geɖewo yi ɖe ŋutikɔkɔe me la, edzee bena, woawɔ wo xɔxɔ ƒe fia la blibo to fukpekpewo me. Elabena amesi kɔa amewo ŋuti kple amesiwo ŋuti wokɔ la, wo katã dzɔ tso ame ɖeka me, eyata ŋu mekpee be, wòayɔ wo be nɔviwo o: esime wògblɔ bena: „Matsɔ wò ŋkɔ aɖe gbe ƒã na nɔvinyewo, le hame la titina madzi ha akafu wò.“ Eye wògagblɔ be: „Matsɔ nye ŋuɖoɖo aɖo edzi.“ Eye wògagblɔ be: „Kpɔ ɖa, mía kple vi, siwo Mawu tso nam la, enye esi.“\nMigaŋlɔ amedzroxɔxɔ be o; elabena le esia wɔwɔ me la amea ɖewo xa dziƒodɔlawo dze wo gbã, gake womenyae o.


Nu Siwo Nana Ƒomewo Kpɔa Dzidzedze—Bubu\nAbe ale si simiti-ba léa gli ɖe te ene la, bubudede ame nɔewo ŋu ye nye ba si alé miaƒe srɔ̃ɖeɖea ɖe te\nNe srɔ̃tɔwo dea bubu wo nɔewo ŋu la, wolɔ̃a wo nɔewo ne kuxiwo do mo ɖa gɔ̃ hã. Agbalẽ aɖe (Ten Lessons to Transform Your Marriage) gblɔ be: “Womeɖea mɔ kuxia gblẽa woƒe ƒomedodoa me o. Ke boŋ woƒoa nu tso masɔmasɔ ɖe sia ɖe si do mo ɖa ŋu. Woɖoa to sea susu si le wo nɔewo si bubutɔe eye wodia nu si ana woakpɔ kuxia gbɔ.”\nBIBLIA ƑE MƆFIAME: “Lɔlɔ̃ . . . media ye ŋutɔ tɔ o.”—1 Korintotɔwo 13:4, 5.\n“Be made bubu srɔ̃nye ŋu fia be made asixɔxɔ eŋu eye nyemedina be mawɔ naneke si agblẽ nu le eŋu alo le míaƒe srɔ̃ɖeɖea ŋu o.”—Micah.\nNumekulawo gblɔ be nyahehe, gbedada ɖe ame gbɔ kple gbɔɖiamenyawo gbɔgblɔ ɖe ame ŋu xɔa srɔ̃tɔ siwo medea bubu wo nɔewo ŋu o ƒe dzeɖoɖowo me, eye wonye dzesi siwo fiana be srɔ̃tɔ siawo gbɔna wo nɔewo gbe ge.\n“Nya madzetowo gbɔgblɔ, ahamasisi, alo hatsekaka le ame srɔ̃ ŋu ana dzi naɖe le eƒo eye wòasusu be yemeɖi naneke le gbɔwò o, eye esia ana srɔ̃ɖeɖea me nagblẽ.”—Brian.\nNa wò susu nanɔ wò dzeɖoɖowo kple wò nuwɔnawo ŋu hena kwasiɖa ɖeka. Emegbe nàbia ɖokuiwò be:\n‘Zi nenie mehe nya ɖe srɔ̃nye ŋu, eye zi nenie mekafui?’\n‘Nu kawo koŋ mee mede bubu srɔ̃nye ŋu le?’\nNuwɔna kple nyagbɔgblɔ kawoe afia be miede bubu mia nɔewo ŋu?\nNuwɔna kple nyagbɔgblɔ kawoe fia be miede bubu mia nɔewo ŋu o?\nŊlɔ nu etɔ̃ siwo me nàdi be woade bubu ye ŋu le la ɖi. Na srɔ̃wò hã nawɔe nenema. Tsɔ tɔwòa na srɔ̃wò, eye wò hã nàxɔ etɔ eye miadze agbagba awɔ ɖe nu siwo miede dzesii la dzi atsɔ ade bubu mia nɔewo ŋu.\nŊlɔ srɔ̃wò ƒe nɔnɔme siwo nyoa ŋuwòa ɖi. Emegbe gblɔ ale si gbegbe nèkpɔa ŋudzedze ɖe nɔnɔme mawo ŋu la nɛ.\n“Be made bubu srɔ̃nye ŋu fia be mato nye nuwɔnawo dzi aɖee afia be medea asixɔxɔ eŋu eye medina be wòakpɔ dzidzɔ. Mele be wòanye nu gã aɖe ɣesiaɣi o; ɣeaɖewoɣia nuwɔna suesuesue aɖewoe fiana be medea bubu eŋu.”—Megan.\nNyaa koe nye be menye ale si nèsusu be yedea bubu ye srɔ̃ ŋu ye nye nyaa o, ke boŋ ale si srɔ̃wò sena le eɖokui mee le vevie.\nBIBLIA ƑE MƆFIAME: “Mido dɔmetɔtrɔ kple nublanuikpɔkpɔ, dɔmekɔkɔ, ɖokuibɔbɔɖeanyi, dɔmefafa, dzigbɔgbɔ blewu.”—Kolosetɔwo 3:12.


Hebritɔwo 6 | Biblia Le Internet Dzi | Xexe Yeye Gɔmeɖeɖe (1984)\n6 Esia tae esi míedzo le Kristo la ŋuti gɔmedzenufiafiawo gbɔ la, mina míayi ŋgɔ aɖo tsitsinyenye gbɔ, eye míaganɔ gɔmeɖoanyi ɖom ake o, si nye dzimetɔtrɔ tso dɔwɔwɔ kukuwo me kple Mawu dzi xɔxɔse, 2 nyɔnyrɔxɔxɔ ƒomevi vovovowo ŋuti nufiafia kple asidada ɖe ame dzi, ame kukuwo ƒe tsitretsitsi kpakple ʋɔnudɔdrɔ̃ mavɔ. 3 Eye nu siae míawɔ, ne Mawu ɖe mɔ. 4 Elabena manya wɔ be, ame siwo me woklẽ ɖo kpɔ zi ɖeka ɖe ɣeyiɣiawo katã nu, eye woɖɔ dziƒo ƒe nunana faa la kpɔ, eye wozu gomekpɔlawo le gbɔgbɔ kɔkɔe me, 5 eye woɖɔ Mawu ƒe nya nyui la kple nuɖoanyi si gbɔna la ƒe ŋusẽwo kpɔ, 6 gake wode megbe la, woagawɔ wo yeye hena dzimetɔtrɔ o, elabena wohe Mawu ƒe Vi la ɖe ati ŋu ake le mɔ bubu nu na wo ɖokui, eye wodoa ŋukpee le gaglãgbe. 7 Le kpɔɖeŋu me, anyigba si noa tsi si dzana ɖe edzi enuenu, eye emegbe wòmiea numiemie siwo nyo na ame siwo ŋlɔe la, hã xɔa yayra tso Mawu gbɔ. 8 Gake ne emiea ŋuwo kple srẽwo la, woɖea asi le eŋu, eye ɖeko wòle abe ɖe woƒo fi dee ene; eye mlɔeba wotɔa dzoe. 9 Ke hã, lɔlɔ̃tɔwo, le miawo gome la, míeka ɖe nu siwo nyo wu kple nu siwo hea ɖeɖekpɔkpɔ vanɛ la dzi, togbɔ be míele nu ƒom alea hã. 10 Elabena Mawu menye madzɔmadzɔtɔ, be wòaŋlɔ miaƒe dɔwɔwɔ kple lɔlɔ̃ si mieɖe fia le eƒe ŋkɔ la ta, esi miewɔ subɔsubɔdɔ na ame kɔkɔewo, eye miegayi edzi le subɔsubɔdɔ wɔm na wo la, be o. 11 Gake míedi be mia dometɔ ɖe sia ɖe naɖe veviedodo ma ke afia, bene mɔkpɔkpɔ ƒe kakaɖedzi blibo la nanɔ mia si va se ɖe nuwuwu, 12 bene miagazu kuviatɔwo o, ke boŋ miazu ame siwo to xɔse kple dzigbɔɖi me nyi ŋugbedodowo dome la srɔ̃lawo. 13 Elabena esime Mawu do ŋugbe na Abraham la, le esi ame aɖeke melolo wui wòatsɔ aka atam o ta la, etsɔ eɖokui ka atam, 14 gblɔ be: “Ɛ̃, le yayra gome la, mayra wò godoo, eye le agbɔsɔsɔ gome la, mana nàsɔ gbɔ ɖe edzi godoo.” 15 Eye ale, esi Abraham gbɔ dzi ɖi la, eƒe asi su ŋugbedodo la dzi. 16 Elabena ame si lolo wu amewo lae wotsɔna kaa atam, eye woƒe atamkaka la nyea nyahehe ɖe sia ɖe ƒe nuwuwu, elabena enyea kpeɖodzinu le se nu na wo. 17 Nenema kee esime Mawu ɖoe be yeaɖee afia ŋugbedodo la ƒe domenyilawo geɖe wu be, yeƒe aɖaŋuɖoɖo metrɔna gbeɖegbeɖe o la, etsɔ atamkaka ɖo kpe edzi, 18 bene le nu eve siwo metrɔna o, siwo me Mawu mate ŋu aka aʋatso le o me la, dzideƒo sẽŋu nanɔ mí ame siwo si va sitsoƒe la si be míalé mɔkpɔkpɔ, si woɖo mía ŋkume la, me ɖe asi. 19 Mɔkpɔkpɔ sia le mía si abe seke ene na míaƒe luʋɔwo, eye wòli dedie heli ke, eye wògena ɖe xɔmetsovɔ la me, 20 afi si Yesu do ŋgɔ yi ɖe mía ta le, ame si zu nunɔlagã abe Melxizedek ene yi mavɔmavɔ me.


GBE BUBU Albanian Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Ga Georgian German Greek Greenlandic Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Myanmar Norwegian Papiamento (Aruba) Papiamento (Curaçao) Polish Portuguese Rarotongan Romanian Samoan Sepedi Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swedish Thai Tsonga Turkish Ukrainian Urdu Vietnamese Zulu\nABE ALESI ARISTOTELIS APOSTOLIDIS GBLƆE ENE\nPyatigorsk nye Russia-du xɔŋkɔ aɖe le eƒe kpetometsi kple yame ƒe nɔnɔme nyuia ta, si le Caucasus-towo gɔme togbɛwo ƒe dziehe gome. Afisiae sitsoƒedila siwo tso Greece la dzim ɖo le ƒe 1929 me. Le ƒe ewo megbe la, le Stalintɔwo ƒe anyrawɔwɔ, ŋɔdzidoname, kple ameƒomevi aɖewo tsɔtsrɔ̃ megbe la, míegava zu sitsoƒedilawo ake, elabena eva hiã be míaʋu ayi Greece.\nESI míeʋu yi Piraiévs, Greece, megbe la, gɔmesese bubu kura va nɔ nya “sitsoƒedilawo” ŋu na mí. Míese le mía ɖokui me be míenye amedzrowo kura. Togbɔ be Socrates kple Aristotle, siwo nye Hela xexemenunyala xɔŋkɔwo ƒe ŋkɔwoe nɔ mía si hã la, ƒã hafi woyɔa ŋkɔ siawo na mí. Amesiame yɔa mí be Russia-viwo.\nLe Xexemeʋa II ƒe dzɔdzɔ megbe kpuie la, danye si gbɔ nyemelɔ̃a nu le o la ku. Ewɔa akpa vevi aɖe le míaƒe ƒomea me, eye eƒe kua gblẽ nu le mía ŋu ale gbegbe. Esi wòzu dɔnɔ ɣeyiɣi aɖe hafi va ku ta la, efia aƒemedɔ geɖe wɔwɔm. Hehe sia va ɖe vi geɖe nam le agbe me emegbe.\nAʋawɔwɔ Kple Ðokuisinɔnɔ Xɔxɔ\nAʋa si nɔ edzi yim, Nazitɔwo ƒe ŋusẽkpɔkpɔ la, kple Dukɔ Wɔɖekawo ƒe Asrafowo ƒe bɔmbwo dada madzudzɔmadzudzɔe na ŋkeke ɖesiaɖe dze abe mamlɛtɔ ene. Hiãkame, dɔwuame, kple ku bɔ ŋutɔ. Tso esime mexɔ ƒe 11 ko la, eva hiã be mawɔ dɔ sesĩe akpe ɖe fofonye ŋu wòatsɔ akpɔ mí ame etɔ̃a dzii. Helagbe si nyemese tututu o, kpakple aʋaa kple nusiwo va dzɔ emegbe la gblẽ nu le nye sukudede ŋu.\nGreece va xɔ ɖokuisinɔnɔ tso Germanytɔwo si le October 1944 me. Le esia megbe kpuie la, medo go Yehowa Ðasefowo. Le dziɖeleameƒo kple nɔnɔme wɔnublanui si nɔ anyi ɣemaɣi ta la, etsɔme dodzidzɔname le Mawu ƒe Fiaɖuƒea te ƒe mɔkpɔkpɔ si le Biblia me la dzɔ dzi nam ŋutɔ. (Psalmo 37:29) Agbe mavɔ si míanɔ le ŋutifafa me le anyigba dzi afisia ƒe ŋugbe si Mawu do la nye atike vavã na nye abiwo. (Yesaya 9:6) Le ƒe 1946 me la, mía kple fofonye míexɔ nyɔnyrɔ tsɔ wɔ adzɔgbe si míeɖe na Yehowa la ƒe kpɔɖeŋui.\nLe ƒe si kplɔe ɖo me la, dzi dzɔm esime wode dɔ gbãtɔ asi nam be manye gbeƒãɖenuwo dzikpɔla (si wova yɔ emegbe be magazine dzikpɔla) le hame evelia si woɖo le Piraiévs me. Míaƒe anyigbamama keke tso Piraiévs yi Eleusis, si ƒe didime anye kilometa 50. Ɣemaɣi la, Kristotɔ siwo wotsɔ gbɔgbɔ si ami na geɖe nɔ hamea me. Mɔnukpɔkpɔ su asinye mewɔ dɔ kpli wo hesrɔ̃ nu tso wo gbɔ. Mekpɔ dzidzɔ le hadede kpli wo me elabena nuteƒekpɔkpɔ geɖe le wo si wogblɔna ku ɖe kutrikuku si wòbia hafi woate ŋu awɔ gbeƒãɖeɖedɔa ŋu. Eɖe dzesi le woƒe agbenɔnɔ me kɔte be Yehowa subɔsubɔ nuteƒewɔwɔtɔe bia dzigbɔɖi kple kutrikuku geɖe. (Dɔwɔwɔwo 14:22) Aleke dzi dzɔam enye si be Yehowa Ðasefowo ƒe hame 50 kple edzivɔwoe le nuto sia me egbea!\nKuxi aɖe si Nyemenɔ Mɔ Kpɔm Na O\nLe ɣeyiɣi aɖe megbe la, meva dze si ɖetugbi Kristotɔ dzetugbe veviedonula aɖe si ŋkɔe nye Eleni le du si nye Patras me. Míedo ŋugbe na mía nɔewo le ƒe 1952 ƒe nuwuwu me lɔƒo. Gake le ɣleti ʋɛ aɖewo megbe la, Eleni dze dɔ vevie. Ðɔktawo kpɔe be nu te ahɔhɔ̃ me nɛ, eye enu sẽ ŋutɔ. Ele be woawɔ dɔ nɛ enumake. Le agbagbadzedze geɖe megbe la, míete ŋu ke ɖe ɖɔkta aɖe ŋu le Athens, amesi—togbɔ be mɔ̃wo menɔ anyi ɣemaɣi o hã—lɔ̃ be yeawɔ ɖe míaƒe subɔsubɔdzixɔsewo dzi ahawɔ dɔa ʋumadomado nɛ. (Mose III, 17:10-14; Dɔwɔwɔwo 15:28, 29) Le dɔa wɔwɔ nɛ megbe la, mɔkpɔkpɔ nɔ ɖɔktaawo si be nye ŋugbetɔa ate ŋu ahaya, gake wonya hã be dɔa agate ŋu aho ake.\nNuka wɔgee mala le nɔnɔme sia me? Le alesi nɔnɔmeawo va trɔe ta la, ɖe mate fli ɖe ŋugbedodoa me ko avoa? Ao! Esi wònye ŋugbee medo ta la, medi be nye ẽ nanye ẽ. (Mateo 5:37) Nyemebui be matrɔ tame ɣeaɖekeɣi kpɔ o. Eleni nɔvinyɔnu tsitsitɔ kpɔ edzi eye eƒe lãme va ka ɖe eme vie, ale be míeɖe srɔ̃ le December 1954 me.\nLe ƒe etɔ̃ megbe la, Eleni ƒe dɔa gaho ake, eye wòle be ɖɔkta ma ke nagawɔ dɔ nɛ. Le ɣeyiɣi sia me la, ewɔ dɔ le susua ŋu wòde to ŋutɔ be wòaɖe nutetea ɖa keŋkeŋ. Esia wɔe be srɔ̃nyea tu afã kple afã, eye wògblẽ nu le eƒe nuƒoƒo ŋu vevie. Kuxi sesẽ yeyewo kurae dze ŋgɔ mí ame evea siaa fifia. Dɔ bɔbɔetɔ kekeake gɔ̃ hã wɔwɔ va zu agba gã aɖe na srɔ̃nye lɔlɔ̃a. Eƒe lãme si nɔ gbegblẽm ɖe edzi la na wòva hiã be míawɔ tɔtrɔ gãwo le míaƒe gbesiagbegbenɔnɔ me. Gawu la, ebia dzidodo kple kutrikuku geɖe ŋutɔ.\nƔeyiɣi sia mee hehe si mexɔ tso danye gbɔ la va ɖe vi ŋutɔ le. Ŋdi ɖesiaɖe la, metrɔa asi le nuɖanuwo ŋu dana ɖi, eye Eleni ɖaa wo. Zi geɖe la, míekpea amedzrowo, siwo dometɔ aɖewo nyea ɣeyiɣiawo katã ƒe subɔlawo, míaƒe Biblia-nusrɔ̃viwo, kple hati Kristotɔ siwo hiã tu le hamea me. Wo katã lɔ̃na ɖe edzi be nuɖuɖu siawo vivina ŋutɔ! Mía kple Eleni míewɔa aƒemedɔ bubuwo hã ɖekae, ale be míaƒe aƒeme nɔa kɔkɔe henɔa dzadzɛ. Aleae nɔnɔme sesẽ sia nɔ le ƒe 30 siwo kplɔe ɖo me.\nDzo Nɔ Eme Togbɔ be Eƒe Lãme Gblẽ Hã\nEnye nusi wɔ dɔ ɖe mía kple ame bubuwo dzi be míakpɔ be naneke mete ŋu ɖe srɔ̃nye ƒe lɔlɔ̃ na Yehowa kple dzo si le me ɖe eƒe subɔsubɔdɔa ŋu dzi kpɔtɔ o. Le ɣeyiɣi aɖe megbe la, Eleni dzea agbagba gblɔa nya ʋɛ aɖewo. Edina be yeatsɔ Biblia me nyanyuia na amewo le ablɔ dzi. Ne meyina dɔme la, mekplɔnɛ ɖe ŋuti eye medaa ʋua ɖe afɔtoƒe aɖe si ame geɖe tona. Eʋua ʋua ƒe fesre eye wòyɔa amesiwo va le yiyim la be woava xɔ Gbetakpɔxɔ kple Nyɔ! ƒe tatawo. Ɣeaɖeɣi la, ena tata 80 le gaƒoƒo eve me. Zi geɖe la, enaa magazine xoxo siwo tsi hamea me la katã. Eleni kpɔ gome le gbeƒãɖeɖe ƒe mɔnu bubuwo hã me.\nLe ƒe siwo katã me srɔ̃nye ƒe lãme gblẽ la, enɔa ŋunye ɣesiaɣi le kpekpeawo me. Esime wòhiã be míazɔ mɔ ayi duta le Yehowa Ðasefowo yometiti le Greece ta gɔ̃ hã me la, nutome gã alo nutome sue takpekpe aɖeke meto eŋu o. Togbɔ be ŋusẽ menɔ eŋu o hã la, ede takpekpewo le Austria, Germany, Cyprus, kple dukɔ bubuwo me dzidzɔtɔe. Togbɔ be Yehowa ƒe subɔsubɔdɔa me gbanɔamedziwo dzi ɖe edzi eye wòwɔnɛ be nuwo trɔna na Eleni ɣeaɖewoɣi hã la, meto nyatoƒoe alo bia beléle tɔxɛ gbeɖe o.\nLe gonyeme la, dzidodo kple kutrikuku ɣeyiɣi didi nye nusi mesrɔ̃ tso nɔnɔme sia me. Mekpɔe zi geɖe be Yehowa nɔ asi dem eme nam. Nɔviŋutsuwo kple nɔvinyɔnuwo tsɔ nu geɖe sa vɔe ale be wokpe ɖe mía ŋu le mɔ sia mɔ si woate ŋui nu, eye ɖɔktawo hã kpe ɖe mía ŋu dɔmenyotɔe. Le ƒe sesẽ mawo katã me la, ŋutilãme nuhiahiã veviwo mebɔ mí o, togbɔ be míaƒe nɔnɔme sesẽa wɔe be nyemate ŋu awɔ ɣeyiɣiawo katã ƒe ŋutilãmedɔ o hã. Míetsɔ Yehowa ƒe nuwo kple esubɔsubɔ ɖo ŋgɔ na nuwo katã.—Mateo 6:33.\nAme geɖe bia be nukae lé mí ɖe te le ɣeyiɣi sesẽ mawo me hã. Esi metrɔ kpɔ megbe fifia la, mede dzesii be ɖokuisi Biblia nusɔsrɔ̃, gbedodoɖa na Mawu tso dzime, Kristotɔwo ƒe kpekpewo dede edziedzi, kple gomekpɔkpɔ le gbeƒãɖeɖedɔa me dzonɔamemetɔe ye na míete ŋu do dzi heku kutri nenema. Míeɖoa ŋku dzideƒonamenya siwo le Psalmo 37:3-5 dzi ɣesiaɣi be: “Ðo ŋu ɖe Yehowa ŋu, eye nawɔ nyui! . . . Yehowa ƒe nu nenyo ŋuwò . . . Tsɔ wò mɔwo gblẽ ɖe Yehowa dzi, eye naɖo ŋu ɖe eŋu, ekema awɔe ade goe.” Mawunyakpukpui bubu si le vevie na mí enye Psalmo 55:23, si gblɔ be: “Tsɔ wò nyawo dro ɖe Yehowa dzi, eyae akpɔ tawò.” Menye ɖeko míetsɔ míaƒe nyawo dro ɖe Yehowa dzi ko o, ke boŋ míegblẽe ɖe esi me abe alesi vi si ka ɖe fofoa dzi wɔna ene.—Yakobo 1:6.\nEsi srɔ̃nye nɔ gbeƒã ɖem le míaƒe aƒea ŋgɔ le April 12, 1987 dzi la, ʋɔtru kpekpe aɖe si wotsɔ gakpo wɔe nyẽ tso emegbe sesĩe va ƒoe xlã ɖe anyi ɖe afɔtoƒea, eye wòxɔ abi vevie. Esia na wòyi ɖime ƒe etɔ̃ sɔŋ. Eku le ƒe 1990 ƒe gɔmedzedze.\nYehowa Subɔsubɔ Kple Nye Ŋutete Ðesiaɖe\nLe ƒe 1960 me la, woɖom hame ƒe zimenɔlae le Nikaia, Piraiévs. Tso ɣemaɣi la, mɔnukpɔkpɔ su asinye be mesubɔ le hame bubu geɖewo me le Piraiévs. Togbɔ be nyemedzi vi o hã la, dzi dzɔam be mekpe ɖe gbɔgbɔmevi geɖewo ŋu woli ke le nyateƒea me. Wo dometɔ aɖewo zu hamemegãwo, subɔsubɔdɔwɔlawo, subɔla mɔɖelawo, kple Betel-ƒomea me tɔwo fifia.\nLe demokrasi gbugbɔgaɖoanyi le Greece le ƒe 1975 me megbe la, Yehowa Ðasefowo te ŋu wɔa woƒe takpekpewo faa, eye mehiã be woaganɔ bebem ɖe atiwo me azɔ o. Nuteƒekpɔkpɔ si su mía dometɔ aɖewo si le ɖoɖo wɔwɔ ɖe takpekpewo ŋu le duta la va ɖe vi ŋutɔ. Eyata enye dzidzɔ nam be mɔnukpɔkpɔ su asinye menɔ takpekpekɔmiti vovovowo me ƒe geɖe.\nEmegbe, le ƒe 1979 me la, wowɔ ɖoɖo be woatu Takpexɔ gbãtɔ le Greece, afisi te ɖe Athens ŋu. Wode dɔ asi nam be makpe asi ɖe xɔtudɔ gã sia ŋuti ɖoɖowɔwɔwo ŋu. Dɔ sia hã bia dzidodo kple kutrikuku geɖe. Dɔwɔwɔ kple nɔviŋutsu kple nɔvinyɔnu alafa geɖe siwo tsɔ wo ɖokui na faa hena ƒe etɔ̃ sɔŋ la na lɔlɔ̃ kple ɖekawɔwɔ sẽŋu aɖe ɖo mía dome. Xɔtudɔ sia me nudzɔdzɔ dodzidzɔnamewo tsi dzime nam ɖikaa.\nGamenɔlawo ƒe Gbɔgbɔmenuhiahiãwo Gbɔ Kpɔkpɔ\nLe ƒe ʋɛ aɖewo megbe la, mɔnukpɔkpɔ ƒe ʋɔtru yeye aɖe ʋu nam. Gaxɔ gãtɔ kekeake siwo le Greece la dometɔ ɖeka gogo nye hamea ƒe anyigbamama, le Korydallos. Tso April 1991 me la, wotiam be manye Yehowa Ðasefowo ƒe subɔla si anɔ gaxɔ sia me nɔlawo srãm kpɔ kwasiɖa ɖesiaɖe. Woɖea mɔ nam mewɔa Biblia-nusɔsrɔ̃ kple Kristotɔwo ƒe kpekpewo kple gamenɔla siwo tsɔ ɖe le eme. Wo dometɔ geɖe wɔ tɔtrɔ gãwo, si ɖe Mawu ƒe Nya ƒe ŋusẽ gã la fia. (Hebritɔwo 4:12) Esia wɔ dɔ ɖe gaxɔdzikpɔlawo kple gamenɔla bubuwo siaa dzi. Woɖe asi le gamenɔla siwo mesrɔ̃ Biblia kplii la dometɔ aɖewo ŋu eye wonye nyanyui gbeƒãɖelawo fifia.\nLe ɣeyiɣi aɖe me la, mesrɔ̃ nu kple atikevɔ̃ɖi dzrala sẽto etɔ̃. Esi wowɔ gbɔgbɔmeŋgɔyiyi la, woƒlɔ ge, vu ɖa nyuie, eye wodo dziwui heblaa kɔla ɖe edzi hafi va nua srɔ̃ƒe le August me—si nye ɣleti xɔdzowo dometɔ ɖeka le Greece! Gaxɔa dzikpɔlagã, gamenɔlawo dzikpɔlagã, kple dɔwɔla aɖewo do tso woƒe ɔfisiwo va kpɔ nudzɔdzɔ sia. Ewɔ nuku na wo ale gbegbe!\nNuteƒekpɔkpɔ dedziƒoname bubu aɖe dzɔ le gaxɔa ƒe akpa si nyɔnuwo le me. Wodze Biblia-nusɔsrɔ̃ gɔme kple nyɔnu aɖe si wode mɔ hena eƒe agbenɔƒewo katã ɖe amewuwu ta. Wonyae le eƒe aglãdzenuwɔnawo ta. Gake eteƒe medidi o Biblia ƒe nyateƒe si srɔ̃m wòle na wòwɔ tɔtrɔ ɖedzesiwo ale be ame geɖe gblɔ be ele abe dzata si le tɔtrɔm zu alẽvi ene! (Yesaya 11:6, 7) Eteƒe medidi o gaxɔa dzikpɔlagã dea bubu eŋu hekana ɖe edzi. Enye dzidzɔ nam be ewɔ gbɔgbɔmeŋgɔyiyi nyuiwo heɖe adzɔgbe na Yehowa.\nKpekpeɖeŋunana Dɔnɔwo Kple Ame Tsitsiwo\nSrɔ̃nye ƒe kametete kple dɔléle ƒe geɖe la teƒekpɔkpɔ na metsia dzi ɖe dɔnɔwo kple ame tsitsi siwo le mía dome la ƒe hiahiãwo ŋu ŋutɔ. Ɣesiaɣi si nyatiwo adze le míaƒe agbalẽwo me ade dzi ƒo be míakpe ɖe amesiawo ŋu lɔlɔ̃tɔe la, ewɔwɔ dzroam vevie. Meƒoa nyati sia nu ƒu dzrana ɖo. Le ƒe aɖewo megbe la, esiwo nu meƒo ƒu la sɔ gbɔ wu axa alafa ɖeka—tso nyati si nye “Ðetsɔtsɔ le Ame Tsitsiwo Kple Amesiwo le Fu Kpem Me,” si le July 15, 1962, ƒe Eŋlisigbe me Gbetakpɔxɔ ƒe tata dzi. Nyati siawo dometɔ geɖe fia be viɖe le eme be hame ɖesiaɖe nawɔ ɖoɖo ɖe kpekpeɖeŋunana dɔnɔwo kple ame tsitsiwo ŋu.—Yohanes I, 3:17, 18.\nHamemegãwo ɖo nɔviŋutsu kple nɔvinyɔnu siwo tsɔ wo ɖokui na be yewoakpɔ dɔnɔwo kple ame tsitsi siwo le míaƒe hamea me la ƒe nuhiahiãwo gbɔ la ƒe ƒuƒoƒo aɖe. Míema amesiwo tsɔ wo ɖokui na la ɖe ƒuƒoƒowo me—amesiwo ate ŋu ana kpekpeɖeŋu le ŋkeke me, bubu siwo ate ŋu ana kpekpeɖeŋu le zã me, amesiwo ate ŋu atsɔ ʋu anɔ wo tsɔmee, kple amesiwo li ate ŋu ana kpekpeɖeŋu le gaƒoƒo 24 bliboa me. Ƒuƒoƒo mamlɛa sia me tɔwo le klalo ɣesiaɣi.\nAgbagbadzedze sia me tsonuwo de dzi ƒo ale gbegbe. Le kpɔɖeŋu me, esi woyi nɔvinyɔnu dɔnɔ aɖe si ɖeka le aƒeme srã ge akpɔ la, wokpɔe be etsi anyigba heyi ɖime. Míegblɔe na nɔvinyɔnu aɖe si ƒe aƒe te ɖe eŋu eye ʋu le esi. Ekɔ nɔvinyɔnu dɔnɔa yi ɖe kɔdzi si te ɖe wo ŋu le ɣeyiɣi kpui aɖe me—le aɖabaƒoƒo ewo pɛ ko me! Ðɔktawo gblɔ be esiae na wòtsi agbe.\nDɔnɔawo kple ame tsitsiawo ƒe ŋudzedzekpɔkpɔ ɖeɖefia ɖe ƒuƒoƒo sia me tɔwo ŋu dea dzi ƒo ale gbegbe. Anyinɔnɔ kple nɔviŋutsu kple nɔvinyɔnu siawo le Mawu ƒe nuɖoanyi yeyea me le nɔnɔme vovovowo me ƒe mɔkpɔkpɔ ƒe amesinɔnɔ doa dzidzɔ na ame ŋutɔ. Eye enyanya be kpekpeɖeŋu si wonaa yewo le yewoƒe fukpekpewo me ye kpena ɖe yewo ŋu yewodoa dzi hã nye teƒeɖoɖo bubu.\nKutrikuku He Teƒeɖoɖowo Vɛ\nFifia menye hamemegã le Piraiévs hameawo dometɔ ɖeka me. Togbɔ be metsi le ƒe me eye lãmesẽkuxiwo le ŋunye hã la, dzi dzɔam be mekpɔtɔ kpɔa gome le hamea ƒe dɔwɔnawo me.\nLe ƒeawo me la, nɔnɔme sesẽwo, kuxi sesẽwo, kple nuɖiɖeamewo bia dzidodo kple kutrikuku geɖe ŋutɔ. Ke hã, Yehowa naa ŋusẽ si hiã lam be matsɔ aɖu kuxi siawo dzii. Mekpɔ hakpala la ƒe nyawo ƒe nyateƒenyenye zi geɖe be: “Ne mele gbɔgblɔm be, nye afɔ le ʋaʋãm la, Yehowa, wò amenuveve léam ɖe asi. Mele ŋugble geɖe dem le nye dzi me, ke wò akɔfaname doa dzidzɔ na nye luʋɔ.”—Psalmo 94:18, 19.\nMía kple srɔ̃nye, Eleni, le dɔ wɔwɔ nɛ zi evelia megbe, le ƒe 1957 me\nLe takpekpe si míewɔ le Nuremberg, Germany, le ƒe 1969 me\nNɔviŋutsuwo kple nɔvinyɔnuwo ƒe ƒuƒoƒo si kpena ɖe dɔnɔwo kple ame tsitsiwo ŋu\nƉoe Ɖe Amewo Ɖoe Ɖe Amewo Yehowa Fia Dzidodo Kple Kutrikuku Mí\nw02 2/1 axa 24-28


GBE BUBU Afrikaans Albanian Alur Amerika Tokunɔgbe Amharic Angola Tokunɔgbe Arabic Armenian Armenian (West) Basque Batak (Toba) Bicol Brazil Tokunɔgbe Britain Tokunɔgbe Bulgarian Cambodian Cebuano Chavacano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Cibemba Colombia Tokunɔgbe Croatian Czech Danish Dutch Ecuador Tokunɔgbe Efik Esan Estonian Eŋlisi Eʋegbe Fante Fijian Finnish Franse Ga Georgian German Greek Haitian Creole Hausa Hebrew Hiligaynon Hungarian Iban Icelandic Igbo Iloko Indonesian Isoko Italian Italy Tokunɔgbe Japan Tokunɔgbe Japanese Kabuverdianu Kikamba Kikongo Kikuyu Kinyarwanda Kirghiz Kirundi Kongo Korean Kwanyama Latvian Lingala Lithuanian Low German Macedonian Malagasy Malay Malayalam Maltese Mam Mapudungun Maya Mexico Tokunɔgbe Mingrelian Mixtec (Guerrero) Mongolian Myanmar Nahuatl (Huasteca) Norwegian Nzema Okpe Oromo Pangasinan Persian Poland Tokunɔgbe Polish Pomeranian Portuguese Portuguese (Portugal) Punjabi Quechua (Ayacucho) Quechua (Bolivia) Quichua (Chimborazo) Quichua (Imbabura) Rarotongan Romanian Romany (Vlax, Russia) Russia Tokunɔgbe Russian Samoan Sepedi Serbian Sesotho (Lesotho) Setswana Shona Silozi Sinhala Slovak Slovenian Solomon Islands Pidgin Spain Tokunɔgbe Spanish Sranantongo Swahili Swedish Tagalog Tahitian Tajiki Talian Tamil Tatar Tetun Dili Thai Tigrinya Tojolabal Tongan Totonac Tshiluba Tsonga Turkish Turkmen Tuvaluan Twi Tzeltal Ukrainian Urdu Valencian Vietnamese Welsh Wolaita Xhosa Zande Zapotec (Lachiguiri) Zulu\nYESU fia nu ku ɖe gbedodoɖa ŋu zi geɖe. Esime wònɔ anyigba dzi la, Yudatɔ subɔsubɔhakplɔlawo doa gbe ɖa le “mɔ gãwo ƒe dzogoewo dzi.” Nu ka tae? “Bene amewo nakpɔ yewo.” Edze ƒãa be wodi be amewo nakafu yewo le yewoƒe mawusosroɖa gbenɔnɔ ta. Wo dometɔ geɖewo nɔa gbe didiwo dom ɖa henɔa nya ɖeka tɔgbiwo gblɔm, abe ‘nya geɖe gbɔgblɔe’ ana woase woƒe gbedodoɖawo ene. (Mateo 6:5-8) Yesu na eme kɔ be gbedodoɖa mawo ƒomevi nye nu dzodzro, eye wòto esia me kpe ɖe dzi anukwaretɔwo ŋu be woanya nu siwo wòle be woaƒo asa na ne wole gbe dom ɖa. Gake efia nu geɖe wu nu siwo woaƒo asa na le gbedodoɖa me ko.\nYesu fia nu be ele be míaƒe gbedodoɖawo naɖee afia be míedi be Mawu ƒe ŋkɔa ŋuti nakɔ, be Eƒe Fiaɖuƒe nava, eye be woawɔ Eƒe lɔlɔ̃nu. Yesu fia nu hã be esɔ be míabia Mawu be wòakpe ɖe mía ŋu le nu siwo ku ɖe mía ŋutɔwo ŋu la gome. (Mateo 6:9-13; Luka 11:2-4) Yesu wɔ kpɔɖeŋuwo tsɔ ɖee fia be ehiã be míaɖe kutrikuku, xɔse, kple ɖokuibɔbɔ afia hafi woase míaƒe gbedodoɖawo. (Luka 11:5-13; 18:1-14) Eye egate gbe ɖe eƒe nufiafiawo dzi to kpɔɖeŋu si eya ŋutɔ ɖo dzi.—Mateo 14:23; Marko 1:35.\nÐikeke mele eme o be nufiame siawo kpe ɖe Yesu ƒe nusrɔ̃lawo ŋu be ale si wodoa gbe ɖae la ganyo ɖe edzi. Ke hã, Yesu lala va se ɖe eƒe anyigbadzinɔnɔ ƒe zã mamlɛtɔ me hafi wòfia eƒe nusrɔ̃lawo nu vevitɔ kekeake ku ɖe gbedodoɖa ŋu.\n“Nya Siwo He Tɔtrɔ Va Ale Si Wodoa Gbe Ðae Me”\nYesu zã eƒe anyigbadzinɔnɔ ƒe zã mamlɛtɔ ƒe akpa gãtɔ tsɔ nɔ dzi dem ƒo na eƒe apostolo wɔnuteƒeawo. Ɣeyiɣia sɔ nyuie be wòafia nu yeye aɖe wo. Egblɔ be: “Nyee nye mɔ la kple nyateƒe la kpakple agbe la. Ame aɖeke mevaa Fofo la gbɔ o, negbe to dzinye ko.” Emegbe edo ŋugbe sia na wo kakaɖedzitɔe be “Nu sia nu si miabia le nye ŋkɔ me la, mawɔe, bene woado Fofo la ɖe dzi to Vi la dzi. Ne miebia nane le nye ŋkɔ me la, mawɔe.” Egblɔ le eƒe numeɖeɖea ƒe nuwuwu lɔƒo be: “Va se ɖe fifia la, miebia nu ɖeka teti hã le nye ŋkɔ me kpɔ o. Mibia, eye miaxɔe, bene miaƒe dzidzɔ nagba go.”—Yohanes 14:6, 13, 14; 16:24.\nNya siawo le vevie ale gbegbe. Biblia ŋuti numeɖegbalẽ aɖe gblɔ be nya mawo nye “nya siwo he tɔtrɔ va ale si wodoa gbe ɖae me.” Menye ɖe Yesu di be woadzudzɔ gbedodoɖa na Mawu ahado gbe ɖa na ye o. Ke boŋ mɔ yeye si dzi woato ate ɖe Yehowa Mawu ŋu fiamee wònɔ.\nLe nyateƒe me la, Mawu sea esubɔla wɔnuteƒewo ƒe gbedodoɖawo ɣesiaɣi. (1 Samuel 1:9-19; Psalmo 65:3.) Gake tso esime Israel va zu dukɔ ɖeadzɔgbe na Mawu la, enɔ na ame siwo katã di be Mawu nase yewoƒe gbedodoɖawo la be woalɔ̃ ɖe edzi be Israel nye Mawu ƒe dukɔ tiatia. Eye emegbe, tso Salomo ƒe ɣeyiɣia me la, enɔ na wo be woalɔ̃ ɖe edzi be gbedoxɔa mee nye teƒe si Mawu tia be woasa vɔ na ye le. (5 Mose 9:29; 2 Kronika 6:32, 33) Ke hã, ɣeyiɣi aɖe koe tadedeagu ƒe mɔnu ma nɔ anyi. Abe ale si apostolo Paulo gblɔe ene la, Se si wona Israel dukɔa kple vɔ siwo wosana le gbedoxɔa me la nye ‘nu nyui, siwo le vava ge la, ƒe vɔvɔli, ke menye nuawo ƒe nɔnɔme vavã o.’ (Hebritɔwo 10:1, 2) Ele be nua ŋutɔŋutɔ nava xɔ ɖe vɔvɔli la teƒe. (Kolosetɔwo 2:17) Tso ƒe 33 M.Ŋ. me la, menye Mose ƒe Sea dzi wɔwɔ dzie ame kple Yehowa dome ƒomedodo ganɔa te ɖe o, ke boŋ ɖe toɖoɖo ame si Sea nɔ asi fiamee, si nye Kristo Yesu la, dzi.—Yohanes 15:14-16; Galatiatɔwo 3:24, 25.\n“Ŋkɔ Si Ƒo Ŋkɔ Bubu Ðe Sia Ðe Ta”\nYesu ɖo mɔ deŋgɔtɔ si dzi woato ate ɖe Yehowa ŋu la anyi, heɖe eɖokui fia be yenye xɔlɔ̃ sẽŋu aɖe si dzi míato bene Mawu naɖo to míaƒe gbedodoɖawo ahaɖo wo ŋu. Nu kae na Yesu dze be wòanɔ ɖoƒe ma hena míaƒe nyonyo?\nEsi wodzi mí katã ɖe nu vɔ̃ me ta la, nu sia nu si míawɔ, alo vɔ ɖe sia ɖe si míasa mate ŋu aklɔ nu vɔ̃ ma ɖa le mía ŋu alo ana be ƒomedodomenɔnɔ kple mía Mawu kɔkɔetɔ, Yehowa, ƒe gome nasu mía si o. (Romatɔwo 3:20, 24; Hebritɔwo 1:3, 4) Ke hã, Yesu tsɔ eƒe amegbetɔ deblibo ƒe agbe xe fe ɖe ameƒomea ƒe nu vɔ̃wo ta. (Romatɔwo 5:12, 18, 19) Tso ɣemaɣi la, mɔnukpɔkpɔ su ame sia ame si di be woatsɔ yeƒe nu vɔ̃wo ake ye la si be tenɔnɔ dzadzɛ nasu esi le Yehowa ŋkume, eye wòate ŋu ‘aƒo nu na Mawu faa vɔvɔ̃manɔmee.’ Gake ele be wòaɖe Yesu ƒe vɔsaa dzi xɔxɔse afia ahado gbe ɖa to eƒe ŋkɔ dzi.—Efesotɔwo 3:11, 12.\nNe míedoa gbe ɖa le Yesu ƒe ŋkɔa me la, míeɖenɛ fiana be míexɔ akpa vevi etɔ̃ ya teti si wòwɔna le Mawu ƒe tameɖoɖowo me vava me la dzi se: (1) Eyae nye “Mawu ƒe Alẽvi” si ƒe vɔsa dzi wonɔa te ɖo tsɔa nu vɔ̃ kena. (2) Yehowa fɔe ɖe tsitre eye fifia la, enye “nunɔlagã” si le nanam be tafea naɖe vi na amewo. (3) Eya ɖeɖe koe nye “mɔ” si dzi míato ate ɖe Yehowa ŋu le gbedodoɖa me.—Yohanes 1:29; 14:6; Hebritɔwo 4:14, 15.\nGbedodoɖa le Yesu ƒe ŋkɔa me dea bubu Yesu ŋu. Bubudede Yesu ŋu alea sɔ, elabena Yehowa ƒe lɔlɔ̃nue nye be ame sia ame “nadze klo le Yesu ƒe ŋkɔ me, eye aɖe sia aɖe naʋu eme be Yesu Kristoe nye Aƒetɔ la, hena Mawu Fofo la ƒe kafukafu.” (Filipitɔwo 2:10, 11) Gake vevietɔ wu la, gbedodoɖa le Yesu ƒe ŋkɔa me nyea kafukafu na Yehowa, ame si tsɔ Via na ɖe míaƒe nyonyo ta.—Yohanes 3:16.\nBiblia zã dzesideŋkɔ kple ŋkɔ bubu geɖewo na Yesu bene woakpe ɖe mía ŋu míanya ɖoƒe kɔkɔ si gbegbe wòle. Esiawo kpe ɖe mía ŋu míese viɖe gbogbo siwo míekpɔna to nu siwo Yesu wɔ, esiwo wɔm wòle fifia, kple esiwo wòava wɔ ɖe mía ta la gɔme. (Kpɔ aɖaka si nye “Ðoƒe Vevi Si Yesu Le,” le axa 14.) Nyateƒee, wotsɔ “ŋkɔ si ƒo ŋkɔ bubu ɖe sia ɖe ta la” na Yesu. * Wotsɔ ŋusẽ katã si le dziƒo kple anyigba dzi la de asi nɛ.—Filipitɔwo 2:9; Mateo 28:18.\nMeganye Kɔnu Dzro Ko O\nNyateƒee, ne míedi be Yehowa nase míaƒe gbedodoɖawo la, ele be míado gbe ɖa le Yesu ƒe ŋkɔ me. (Yohanes 14:13, 14) Gake mele be “le Yesu ƒe ŋkɔ me” gbɔgblɔ le míaƒe gbedodoɖawo ƒe nuwuwu nazu kɔnu dzro aɖe ko o. Nu ka tae?\nBu kpɔɖeŋu sia ŋu kpɔ. Zi geɖe la, ne èwɔ nu nyui aɖe na amewo la, wògblɔna be “akpe.” Gake èsusu be ɣesiaɣie woƒe gbɔgblɔ be “akpe” nyea nu si tso dzi mea, alo esi wònye be ele be woada akpe ta koe amewo gblɔnɛ ɖoa? Le nyateƒe me la, ele be míana gɔmesese geɖe wu nanɔ míaƒe gbedodoɖawo tsɔtsɔ to Yesu ƒe ŋkɔ me ŋu, ke mele be wòanye nu mame dzro aɖe si anɔ ko abe akpe si metso dzi me o gbɔgblɔ ene o. Togbɔ be ele be míanɔ “gbe dom ɖa madzudzɔmadzudzɔe” hã la, mele be woanye kɔnu dzro ko o, ke boŋ ele be míado wo ɖa tso “dzi blibo me.”—1 Tesalonikatɔwo 5:17; Psalmo 119:145.\nAleke míate ŋu awɔ be gbɔgblɔ be “le Yesu ƒe ŋkɔ me” naganye kɔnu dzro aɖe ko o? Ðe manyo be míade ŋugble tso nɔnɔme lédziname geɖe siwo le Yesu si la ŋu oa? De ŋugble tso nu siwo wòwɔ xoxo kple esiwo wòlɔ̃ faa be yeagava wɔ na wò la ŋu. Ne èle gbe dom ɖa la, da akpe na Yehowa, eye nàkafui ɖe mɔ wɔnuku si nu wòzãa Via le la ta. Ne ewɔnɛ nenema la, àva ka ɖe Yesu ƒe ŋugbedodo sia dzi bliboe be: “Ne miebia nane Fofo la la, atsɔe ana mi le nye ŋkɔ me.”—Yohanes 16:23.\n^ mm. 14 Le nyagɔmeɖegbalẽ aɖe ƒe nya nu la, Helagbe me nya si gɔme woɖe be “ŋkɔ” la ate ŋu afia “nu sia nu si ŋkɔ lɔna ɖe eme, abe ŋusẽnɔƒe, nɔnɔme ɖedzesiwo, ɖoƒe, gãnyenye, ŋusẽ, [kple] nyuiwɔwɔwo ene, ɖe eme.”—Vine’s Expository Dictionary of New Testament Words.\nEle be míado gbe ɖa tso “dzi blibo me,” ke menye abe kɔnu dzro aɖe ko ene o\nÐOƑE VEVI SI YESU LE\nBe nàse ɖoƒe si Yesu le gɔme bliboe la, bu dzesideŋkɔ, ameɖɔŋkɔ, kple ŋkɔ siwo woyɔna nɛ la dometɔ aɖewo ŋu kpɔ.\nAdam Mamlɛtɔ.—1 Korintotɔwo 15:45.\nAɖaŋudela Wɔnuku.—Yesaya 9:5.\nAgbe Ƒe Kplɔla Vevitɔ.—Dɔwɔwɔwo 3:15.\nAlẽkplɔla Nyui.—Yohanes 10:11.\nAmen.—2 Korintotɔwo 1:19, 20; Nyaɖeɖefia 3:14.\nAvuléla.—1 Timoteo 2:5.\nÐasefo Nyateƒetɔ.—Nyaɖeɖefia 1:5.\nFofo Mavɔ.—Yesaya 9:5.\nHame La Ƒe Ta.—Efesotɔwo 5:23.\nKristo/Mesia.—Mateo 16:16; Yohanes 1:41.\nMawudɔlawo Ƒe Tatɔ Mixael.—1 Tesalonikatɔwo 4:16; Yuda 9.\nMawu Ƒe Alẽvi.—Yohanes 1:29.\nMawu Ƒe Vi.—Yohanes 1:34.\nMawu Kalẽtɔ.—Yesaya 9:5.\nNunɔlagã.—Hebritɔwo 4:14, 15.\nNya La.—Yohanes 1:1.\nƉoe Ɖe Amewo Ɖoe Ɖe Amewo Nu Ka Tae Wòle Be Míado Gbe Ða Le Yesu Ƒe Ŋkɔ Me?\nw08 2/1 axa 11-14


Hadzidzi 136—Àxɔ “Fetu Blibo” Tso Yehowa Gbɔ | Kristotɔwo Ƒe Ha\nGBE BUBU Acholi Afrikaans Albanian Altai Amharic Armenian Aukan Aymara Azerbaijani Azerbaijani (Cyrillic) Baoule Bassa (Cameroon) Batak (Karo) Batak (Simalungun) Batak (Toba) Belize Kriol Biak Bicol Bislama Boulou Bulgarian Cambodian Cebuano Chichewa Chin (Hakha) China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Damara Dangme Danish Dayak Ngaju Douala Drehu Dutch Edo Efik Esan Estonian Eŋlisi Eʋegbe Faroese Fijian Finnish Fon Franse Fulfulde (Cameroon) Ga Garifuna Georgian German Gokana Greek Guarani Gun Haitian Creole Hausa Herero Hiligaynon Hindi Hiri Motu Hungarian Iban Ibanag Icelandic Igbo Iloko Indonesian Isoko Italian Japanese Javanese Kabiye Kachin Karen (S'gaw) Kazakh Khana Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Kosraean Krio Kurdish Kurmanji (Caucasus) Kwangali Kwanyama Laotian Latvian Lhukonzo Lingala Lithuanian Lomwe Low German Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marshallese Mauritian Creole Maya Mazatec (Huautla) Medumba Mingrelian Mixe Mixtec (Guerrero) Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele Ndebele (Zimbabwe) Nepali Ngabere Ngangela Nias Nigerian Pidgin Norwegian Nyaneka Nyungwe Nzema Okpe Oromo Ossetian Otetela Otomi (Mezquital Valley) Palauan Pangasinan Papiamento (Curaçao) Persian Pidzin (Kamerun) Polish Ponapean Portuguese Portuguese (Portugal) Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Romanian Russian Samoan Sangir Sango Saramaccan Sena Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Shuar Sidama Silozi Sinhala Slovenian Solomon Islands Pidgin Spanish Sranantongo Sunda Swahili Swedish Tagalog Tahitian Tamil Tatar Telugu Thai Tigrinya Tiv Tojolabal Tok Pisin Totonac Tshiluba Tshwa Tsonga Turkish Tuvaluan Twi Tzotzil Ukrainian Umbundu Urhobo Uruund Venda Vietnamese Wallisian Wayuunaiki Welsh Wolaita Xhosa Yapese Yoruba Zapotec (Isthmus) Zulu\nÀxɔ “Fetu Blibo” Tso Yehowa Gbɔ\n1. Mía Mawu Yehowa wɔa nuteƒe na\n’Me siwo lɔ̃e kple dzi blibo.\nEnyae be ŋutilãmenu aɖewo\nAto wo ŋu l’agbe sia me.\nNe ègblẽ aƒe, ƒome, xɔlɔ̃ ɖi hã,\nNyae be Ma’u nya ’siawo katã.\nAɖo ’teƒe na wò fifia kple ’tsɔme,\nAgbe mavɔ azu tɔwò.\nYehowa Ma’u nekpɔ nu si’o nèwɔ\nNe wòaɖo eteƒe na wò blibo.\nEƒ’aʋala te ko nàbe ɖo.\nNyateƒetɔ wònye, nuteƒewɔlae.\n2. Ɣeaɖewoɣi la dzimaɖitsitsiwo\nAte míaƒe dziwo ɖe to.\nYehowa Mawu kpɔa esiawo katã;\nAse míaƒe gbedodoɖa.\nAfa ’kɔ na mí to eƒe Nya la dzi;\nEƒe gbɔgbɔa afia mɔ mí.\nMía nɔviwo hã li ado ŋusẽ mí;\nWoafa ’kɔ na mí ɣesiaɣi.\n(Kpɔ Ʋɔn. 11:38-40; Yes. 41:10 hã.)\nÀxɔ “Fetu Blibo” Tso Yehowa Gbɔ (Hadzidzi 136)\nAudio Nu siwo woate ŋu aƒo ase ƒe kɔpiwɔwɔ ƒe tiatiawo\nVideo Video ƒe kɔpiwɔwɔ ƒe tiatiawo


Esta 7 | Biblia Le Internet Dzi | Xexe Yeye Gɔmeɖeɖe\nEsta gblɔ Haman ƒe nugbeɖoɖoa na fia la (1-6a)\nWohe Haman ɖe ati si wòtu la ŋu (6b-10)\n7 Ale fia la kple Haman+ va kplɔ̃ si Fianyɔnu Esta ɖo la ŋu. 2 Esi wonɔ kplɔ̃ ŋu nɔ wain nom le ŋkeke evea gbe la, Fia la gabia Esta be: “Fianyɔnu Esta, nu kae nèbe yeabia? Woatsɔe ana wò. Eye nu ka dim nèle? Ne nye fiaɖuƒea ƒe afã gɔ̃ hãe la, woatsɔe ana wò!”+ 3 Eye Fianyɔnu Esta ɖo eŋu be: “Oo fia, ne ève nunye, eye wònyo fia ŋu vavã la, ekema meɖe kuku ɖe nye agbe,* eye nàxɔ na nye dukɔ la.+ 4 Elabena wotsɔ nye kple nye dukɔ la dzra,+ be woatsrɔ̃ mí, woawu mí, eye woagblẽ mía dome.+ Ne ɖe wotsɔ mí dzra be míazu kluvi kple kosi dzrowo ko la, anye ne mezi kpi. Gake mesɔ be woaɖe mɔ ɖe xaxa sia ŋu o, elabena agblẽ nu le fia la ŋu.” 5 Eye Fia Ahasweros bia Fianyɔnu Esta be: “Ame kae? Afi kae ame si do dzi be yeawɔ nu sia la le?” 6 Esta gblɔ be: “Adikãtɔ kple futɔ lae nye Haman vɔ̃ɖi sia.” Ale ŋɔdzi lé Haman le fia la kple fianyɔnu la ŋkume. 7 Ke fia la tso le kplɔ̃a ŋu kple dziku heyi fiasã la ƒe abɔ me, eye Haman hã tso be yeaɖe kuku na Fianyɔnu Esta ɖe yeƒe agbe* ta, elabena ekpɔe be fia la ɖo tame be yeahe to na ye. 8 Esi fia la trɔ tso fiasãa ƒe abɔ la me va aƒe si me woɖo kplɔ̃a le la, Haman tsra ɖe aba si dzi Esta le la dzi. Eya ta fia la gblɔ be: “Fianyɔnu la hã gbɔ dɔ ge wòle sesẽe le nye ŋutɔ nye aƒe mea?” Esi nya siawo nya do le fia nu ko la, wotsyɔ nu mo na Haman xoxo. 9 Eye Harbona,+ ame si nye fiaŋumewo dometɔ ɖeka, gblɔ be: “Haman tu ati be yeahe Mordekai,+ ame si ƒo nu heɖe fia ƒe agbe la ɖe eŋu.+ Wotui ɖe Haman ƒe me, ekɔ abɔklugui blaatɔ̃.”* Eye fia la gblɔ be: “Mihee ɖe eŋu.” 10 Ale wohe Haman ɖe ati si wòtu ɖe Mordekai ŋu la ŋuti, eye fia ƒe dzikua nu fa.


Ezekiel 19 | Biblia Le Internet Dzi | Xexe Yeye Gɔmeɖeɖe\nKonyifaha ɖe Israel ƒe amegãwo ŋu (1-14)\n19 “To konyifaha ɖe Israel ƒe amegã ŋu 2 nàgblɔ be: ‘Ame kae nye dawò? Dzatanɔ wònye le dzatawo dome. Emlɔ dzatatsui sesẽwo* dome, eye wònyi viawo. 3 Enyi viawo dometɔ ɖeka wòtsi va zu dzatatsui sesẽ aɖe.+ Esrɔ̃ ale si wòavuvu nu si wòlé,Eye wòvuvua amegbetɔwo gɔ̃ hã. 4 Dukɔwo se eŋkɔ, eye woɖe ʋe nɛ wòge dze eme,Eye wode gae kplɔe yi Egipte-nyigba dzi.+ 5 Dzatanɔ la lala ʋuu, eye wòva kpɔe be ye vi la magagbɔ o. Eya ta egatsɔ viawo dometɔ bubu, eye wòdɔe abe dzatatsui sesẽ ene. 6 Eya hã tsa le dzatawo dome, eye wòva zu dzatatsui sesẽ. Esrɔ̃ ale si wòavuvu nu si wòlé, eye wòvuvua amegbetɔwo gɔ̃ hã.+ 7 Etsana le woƒe mɔ́ sesẽwo me, eye wòdo aƒedo woƒe duwo,Ale be eƒe gbeɖeɖe koe xɔ anyigba si zu gbegbe la dzi.+ 8 Eya ta dukɔ siwo le nutoa me godoo la tso ɖe eŋu heɖo ɖɔ nɛ,Ege dze woƒe ʋe me eye wolée. 9 Wode gae hedee xadza me, eye wokplɔe yi na Babilon-fia. Le afi ma la, wodee mɔ, ne woagase eƒe gbe le Israel-towo dzi azɔ o. 10 Dawò nɔ abe wainka+ si wodo ɖe tɔ to ene.* Etse, eye wòɖe alɔ fũu le esi wòkpɔ tsi geɖe ta. 11 Eto alɔ sesẽ siwo nyo woatsɔ awɔ dziɖulawo ƒe fiatikplɔwo. Eva kɔ gbɔ ati bubuawo ta,Eye wòle dzedzem nyuie le eƒe kɔkɔ kple eƒe alɔ dodoawo ta. 12 Ke wohoe+ le dziku helĩhelĩ me ƒu anyi,Eye ɣedzeƒeya na eƒe tsetsewo ƒu. Woŋe eƒe alɔ sesẽawo woƒu,+ eye dzo fiã wo.+ 13 Azɔ wodoe ɖe gbegbe,Le anyigba ƒuƒu si dzi tsi mele o la dzi.+ 14 Dzo do tso eƒe alɔwo me fiã eƒe alɔ fẽwo kple eƒe tsetsewo,Eye alɔ sesẽ aɖeke mesusɔ anye dziɖula ƒe fiatikplɔ o.+ “‘Konyifaha wònye, eye konyifaha wòazu.’”\n^ Agate ŋu afia, “abe wainka le wò wainbɔ me ene.”


Yoas Trɔ Le Yehowa Yome Le Hadede Vɔ̃ Ta\nGBE BUBU Afrikaans Albanian Amharic Arabic Armenian Bicol Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Finnish Franse German Greek Hiligaynon Hindi Hungarian Igbo Iloko Indonesian Italian Japanese Korean Lithuanian Malagasy Malayalam Myanmar Norwegian Ossetian Pangasinan Persian Polish Portuguese Rarotongan Romanian Russian Samoan Sepedi Serbian Sesotho (Lesotho) Setswana Sinhala Slovak Slovenian Spanish Swahili Swedish Tagalog Tatar Telugu Thai Tiv Tsonga Turkish Ukrainian Vietnamese Xhosa Zulu\nENYE ɣeyiɣi dziŋɔ aɖe ŋutɔ le Yerusalem, afi si Mawu ƒe gbedoxɔa nɔ. Ðeko wowu Fia Axazya teti koe nye ema. Nu si Axazya dada Atalya wɔ kplɔ esia ɖo la kura gawɔ nuku ŋutɔ. Ena wowu Axazya viwo, siwo nye eya ŋutɔ mamayɔviwo! Ènya nu si tae?— * Bene ye ŋutɔ yeazu fia ɖe wo teƒe.\nKe hã, wokpɔ Atalya mamayɔvi Yoas, si nye vidzĩ la ta le mamaa ƒe manyamanya me. Àdi be yeanya ale si wòkpɔ etaea?— Ðevia tasi aɖe nɔ anyi, si ŋkɔe nye Yoseba, eye eyae tsɔ Yoas ɣla ɖe Mawu ƒe gbedoxɔa me. Ete ŋu wɔ esia le esi srɔ̃a Yoyada nye Nunɔlagã ta. Eya ta eya kple srɔ̃ae kpɔ egbɔ be Yoas nɔ dedie.\nWoɣla Yoas ɖe gbedoxɔa me ƒe ade sɔŋ. Wofia nui le afi ma tso Yehowa Mawu kple eƒe sewo ŋu. Mlɔeba esi Yoas xɔ ƒe adre la, Yoyada na woɖo Yoas fiae. Ðe madzɔ dzi na wò be nàse nu tso ale si Yoyada wɔ esiae kple nu si va dzɔ ɖe Yoas mama, Fianyɔnu vɔ̃ɖi Atalya dzi la ŋu oa?—\nGbe ɖeka la, Yoyada yɔ ameŋudzɔla tɔxɛ siwo dzɔa Yerusalem fiawo ŋu ɣemaɣi la ƒo ƒu le adza me. Egblɔ ale si eya kple srɔ̃ wokpɔ Fia Axazya ƒe vi ŋutsuvi sia tae la na wo. Emegbe Yoyada ɖe Yoas fia ameŋudzɔla mawo, eye wokpɔe be eyae dze le se nu aɖu fia. Eya ta wode adaŋu.\nYoyada kplɔ Yoas do goe heɖɔ fiakuku nɛ. Eye dukɔ la ‘ƒu akpe hedo ɣli bena: Fia nenɔ agbe!’ Ameŋudzɔlaawo ƒo xlã Yoas bene yewoakpɔ eta. Ke esi Atalya se aseyetsotso siawo katã ŋu nya la, eyi ɖahe nya ɖe wo ŋu. Gake ameŋudzɔlaawo wu Atalya le Yoyada ƒe gbeɖeɖe nu.—2 Fiawo 11:1-16.\nÐe Yoas yi edzi ɖo to Yoyada helé nu si le eteƒe wɔwɔ me ɖe asia?— Ɛ̃, eyi edzi wɔe nenema le Yoyada ƒe agbenɔɣi. Yoas kpɔ egbɔ kura gɔ̃ hã be amewo dzɔ ga bene woate ŋu aɖɔ Mawu ƒe gbedoxɔa, si fofoa Axazya kple tɔgbuia Yoram gbe dzadzraɖo la ɖo. Gake na míakpɔ nu si dzɔ le Nunɔlagã Yoyada ƒe ku megbe la ɖa.—2 Fiawo 12:2-17.\nƔemaɣi la, Yoas axɔ ƒe 40 lɔƒo. Le esi teƒe be Yoas nayi edzi anɔ ha dem kple ame siwo subɔa Yehowa la, eva dze xɔ̃ ame siwo dea ta agu na alakpamawuwo. Yoyada vi Zaxariya nye nunɔla na Yehowa ɣemaɣi. Nu kae nèsusu be Zaxariya awɔ esi wòse nu gbegblẽ siwo wɔm Yoas va le fifia la ŋu nya?—\nZaxariya gblɔ na Yoas be: ‘Esi nègblẽ Yehowa ɖi la, eya ta eya hã agblẽ wò ɖi.’ Nya siawo ku dzi na Yoas ale gbegbe be wòɖe gbe be woaƒu kpe Zaxariya wòaku. Wò ya bu eŋu kpɔ lo—wokpɔ Yoas ta tso amewula si me, gake fifia, eyae ma ɖe gbe wowu Zaxariya!—2 Kronika 24:1-3, 15-22.\nÐe nèkpɔe be míate ŋu asrɔ̃ nane tso ŋutinya sia mea?— Gbã la, míadi be míanɔ abe Atalya si nye ŋutasẽla vɔ̃ɖi la ene o. Ke boŋ ele be míalɔ̃ mía hati tadeagulawo kple míaƒe futɔwo kura gɔ̃ hã abe ale si Yesu fia mí be míawɔ ene. (Mateo 5:44; Yohanes 13:34, 35) Ðo ŋku edzi hã be ne míete nu nyui wɔwɔ, abe ale si wònɔ le Yoas gome ene la, ele be míayi edzi adze xɔ̃ ame siwo lɔ̃ Yehowa eye wòdea dzi ƒo na mí be míasubɔ eyama la ɖeɖe ko.\n^ mm. 3 Ne èle nyati sia xlẽm na ɖevi aɖe la, fli kpui siawo aɖo ŋku edzi na wò be ele be nàtɔ vie bene ɖevia nagblɔ eƒe susu.\n○ Alekee wokpɔ Yoas ta, eye tso ame ka si me?\n○ Aleke wòdzɔe be Yoas va zu fia si dze, eye nu nyui kawoe wòwɔ?\n○ Nu kae na Yoas va te nu vɔ̃ɖi wɔwɔ, eye ame kae wowu le eƒe gbeɖeɖe nu?\n○ Nufiame kawoe le Biblia me ŋutinya sia me na mí?\nWokpɔ Yoas ta\nƉoe Ɖe Amewo Ɖoe Ɖe Amewo Yoas Trɔ Le Yehowa Yome Le Hadede Vɔ̃ Ta\nw09 4/1 axa 24-25


Dɔmenyola Siwo Ŋu Woƒo Nu Tsoe Le Luka 22:25\nGBE BUBU Afrikaans Albanian Alur Amharic Amis Arabic Armenian Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Boulou Bulgarian Cakchiquel Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Croatian Czech Damara Dangme Danish Douala Dutch Edo Efik Esan Estonian Eŋlisi Eʋegbe Fijian Finnish Fon Franse Ga Garifuna Georgian German Greek Guadeloupean Creole Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Jula Kabiye Kabuverdianu Kannada Kekchi Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Latvian Lingala Lithuanian Low German Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mingrelian Mixe Mixtec (Guerrero) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (West Africa) Polish Ponapean Portuguese Portuguese (Portugal) Punjabi Quechua (Ancash) Quechua (Bolivia) Romanian Russian Samoan Sango Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin South Africa Tokunɔgbe Spanish Sranantongo Swahili Swahili (Congo) Swati Swedish Tagalog Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nAme kawoe nye Dɔmenyolawo, siwo ŋu Yesu ƒo nu tsoe le zã si do ŋgɔ na eƒe ku la me, eye nu ka tae amewo tsɔ ŋkɔ ma na wo?\nLe zã si do ŋgɔ na Yesu ƒe ku me la, exlɔ̃ nu eƒe apostolowo be woagadi ɖoƒe gãwo le woƒe haxɔsetɔwo dome o. Egblɔ na wo be: “Dukɔwo ƒe fiawo ɖua aƒetɔ ɖe wo dzi, eye woyɔa ame siwo kpɔa ŋusẽ ɖe wo dzi la be Dɔmenyolawo. Ke miawo ya miganɔ nenema o.”—Luka 22:25, 26.\nAme kawoe nye Dɔmenyolawo, siwo ŋu Yesu ƒo nu tsoe? Blemanuŋɔŋlɔ siwo woɖe ɖe kpe dzi, gakuwo, kple nuŋlɔɖi aɖewo ɖee fia be enye kɔnu le Helatɔwo kple Romatɔwo ƒe nutowo me be woayɔ ŋkɔ Euergetes, alo Dɔmenyola na ŋutsu xɔŋkɔwo kple dziɖulawo atsɔ ade bubu wo ŋu. Wode bubu sia tɔgbi ŋutsu siawo ŋu le esi wowɔ nane si ɖe vi na woƒe dukɔ me tɔwo ta.\nWotsɔ bubuŋkɔ sia na fia geɖe. Fia siawo dometɔ aɖewoe nye Egiptetɔwo ƒe fia siwo nye Ptolemy III Euergetes (ƒe 247-222 Do Ŋgɔ Na Yesu [D.Y.] lɔƒo) kple Ptolemy VIII Euergetes II (ƒe 147-117 D.Y. lɔƒo). Woyɔ ŋkɔ sia na Roma dziɖula siwo nye Julius Caesar (ƒe 48-44 D.Y.) kple Augusto hã (ƒe 31 D.Y.–14 Kristotɔwo Ŋɔli [K.Ŋ.]) kpakple Yudea fia, Herodes Gãtɔ. Le Herodes gome la, anɔ eme be wotsɔ bubuŋkɔ ma nɛ esi wòna wodɔ lu tso du bubu aɖe me vɛ na eƒe amewo le ɣeyiɣi si me dɔ to eye wòna awu hiãtɔwo.\nLe Germanytɔwo ƒe Biblia ŋuti nunyala Adolf Deissmann ƒe nya nu la, enye nu si bɔ ɣemaɣi be woayɔ dzesideŋkɔ Dɔmenyola na amewo. Egblɔ be: “Ele bɔbɔe be nàke ɖe dzesideŋkɔ sia ŋu wu zi alafa ɖeka le blemanuŋlɔɖiwo me le ɣeyiɣi kpui aɖe me.”\nEkema, nu kae Yesu wɔnɛ esi wògblɔ na eƒe nusrɔ̃lawo be: “Ke miawo ya miganɔ nenema o”? Ðe Yesu nɔ gbɔgblɔm na wo be woagadze agbagba be yewoakpe ɖe yewoƒe nutoa me tɔwo ŋu oa, alo woagatsɔ ɖe le eme na amewo oa? Kura o. Anɔ eme be nu si ŋu Yesu tsi dzi ɖoe nye nu si ta amewo wɔa dɔmenyonuwo na ame bubuwo.\nLe Yesu ƒe ŋkekeawo me la, kesinɔtɔwo dea ga wɔna gãwo kple fefe aɖewo me le fefewɔƒewo, wotua tsaɖibɔwo kple gbedoxɔwo, kpakple esiawo tɔgbi kple susu be yewoawɔ ŋkɔ nyui na yewo ɖokuiwo. Ke hã, woƒe taɖodzinu koŋue nye be yewoƒe nu nalé dzi na amewo, yewoaxɔ ŋkɔ alo yewoaʋã amewo be woada akɔ na yewo. Numekugbalẽ aɖe gblɔ be: “Viɖe siwo woakpɔ le dunyahehe me tae wowɔa esia.” Ðoƒe gã didi kple ɖokuitɔdidi ƒe gbɔgbɔ sia tɔgbi ŋue Yesu nɔ nu xlɔ̃m eyomedzelawo le be woaƒo asa na.\nƑe aɖewo megbe la, apostolo Paulo te gbe ɖe nyateƒenya vevi si nye be ele be susu nyui nanɔ megbe na míaƒe dɔmenyonuwɔnawo la dzi. Eŋlɔ agbalẽ ɖo ɖe Kristotɔ siwo le Korinto la be: “Ame sia ame newɔ abe ale si wòɖo le eƒe dzi me ene, menye kple veve alo dzizizi o, elabena ame si naa nu kple dzidzɔ lae Mawu lɔ̃na.”—2 Kor. 9:7.


Wotsɔ Wo Ðokuiwo Na Faa—Le Ghana | Nusɔsrɔ̃\nGBE BUBU Afrikaans Albanian Amharic Angola Tokunɔgbe Arabic Armenian Australia Tokunɔgbe Aymara Azerbaijani Azerbaijani (Cyrillic) Bassa (Cameroon) Bengali Bicol Boulou Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Dutch Efik Estonian Eŋlisi Eʋegbe Fijian Finnish Fon Franse Ga Georgian German Greek Guarani Gujarati Gun Hausa Hebrew Hiligaynon Hindi Hiri Motu Hungarian Icelandic Igbo Iloko Indonesian Isoko Italian Japanese Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mongolian Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Pangasinan Papiamento (Curaçao) Persian Polish Portuguese Punjabi Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Solomon Islands Pidgin South Africa Tokunɔgbe Spanish Sranantongo Swahili Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Turkish Turkmen Tuvaluan Twi Tzotzil Ukrainian Urdu Uzbek Venda Vietnamese Waray-Waray Welsh Wolaita Xhosa Yoruba Zapotec (Isthmus) Zulu\nEric kple Amy\nÐE NÈDZE SI nɔvi aɖewo siwo ʋu yi duta be yewoaɖasubɔ le afi si Fiaɖuƒegbeƒãɖelawo hiã le wua? Ke ɖe nèbia ɖokuiwò kpɔ be: ‘Nu kae ʋã wo be woayi aɖasubɔ le duta? Aleke wodzrana ɖo ɖe subɔsubɔdɔ sia ŋu? Ðe nye hã mate ŋu awɔea?’ Mɔ nyui aɖe si dzi nàto akpɔ nya siawo ƒe ŋuɖoɖowoe nye be nàɖo dze kple nɔvi siwo le dɔ sia wɔm. Eya ta na míaɖo dze kple wo dometɔ aɖewo.\nNU KAE ƲÃA WO?\nNu kae na nèdi be yeasubɔ le duta, le afi si hiahiã geɖe wu le? Amy, si xɔ abe ƒe 35 ene fifia, eye wòtso Amerika la, gblɔ be: “Menɔ tame bum le subɔsubɔ le duta ŋu ƒe geɖe, gake ɖeko wòwɔna nam abe nye asi mate ŋu ade taɖodzinu ma gbɔ o ene.” Nu kae na wòtrɔ susu? “Le ƒe 2004 me la, atsu kple asi aɖe siwo le subɔsubɔm le Belize kpem be mava kpɔ yewo ɖa ne mawɔ mɔɖeɖedɔa kple yewo ɣleti ɖeka. Melɔ̃, eye mese vivi nɛ ŋutɔ! Ƒe ɖeka megbe la, meʋu va Ghana be mawɔ mɔɖeɖedɔa le afi sia.”\nAaron kple Stephanie\nƑe aɖewoe nye esia la, Stephanie, si hã tso Amerika, lé ŋku ɖe eƒe nɔnɔme ŋu eye wògblɔ le eɖokui me be, ‘Mele lãmesẽ me, eye ƒomegba aɖeke mele dzinye o. Le nyateƒe me mate ŋu awɔ dɔ geɖe na Yehowa wu esi wɔm mele.’ Fifia esusɔ vie nɔvinyɔnu sia naxɔ ƒe 30. Ðokuimedzodzro alea ʋãe wòʋu va Ghana be yeakeke yeƒe subɔsubɔdɔa ɖe enu. Filip kple Ida, atsu kple asi aɖe si tso Denmark, siwo le woƒe ƒe 50-awo me, nɔ didim xoxoxo be yewoaʋu ayi anyigbamama aɖe si me hiahiã lolo wu le. Wonɔ mɔnu si dzi woato aɖo taɖodzinu sia gbɔ dim, eye woke ɖe eŋu hã! Filip gblɔ be: “Esi mɔnukpɔkpɔa ʋu ɖi na mí la, ɖeko wòle abe Yehowa ŋutɔe le gbɔgblɔm be, ‘Miyi faa!’ ene.” Le ƒe 2008 me la, woʋu va subɔ le Ghana ƒe etɔ̃ kple edzivɔ.\nBrook kple Hans\nHans kple Brook nye atsu kple asi mɔɖela siwo le woƒe ƒe 30-awo me, eye wole subɔsubɔm le Amerika. Wokpe asi ɖe kpekpeɖeŋunana ame siwo ŋu Katrina Ahomya gblẽ nu le le ƒe 2005 me ŋu. Emegbe wode asi agbalẽ te be yewoawɔ dukɔwo dome xɔtudɔwo, gake womekpe wo o. Hans gblɔ be: “Míeva se nuƒo aɖe le takpekpe me, si gblɔ be esi womeɖe mɔ na Fia David be wòatu gbedoxɔa o la, elɔ̃ ɖe edzi, eye wòtrɔ nu si wòɖo be yeawɔ. Ema na míekpɔe be ne ehiã be míatrɔ teokrasitaɖodzinu si le mía si la, meɖe fu o.” (1 Kron. 17:1-4, 11, 12; 22:5-11) Gake ‘Nubiala ƒe asie didina,’ eya ta Brook gblɔ be: “Yehowa di be míaƒo ʋɔ bubu.”\nEsi Hans kple Brook xɔlɔ̃ aɖewo gblɔ nuteƒekpɔkpɔ dodzidzɔname siwo su wo si esime wonɔ subɔsubɔm le duta na wo la, eʋã woawo hã wodi be yewoawɔ mɔɖeɖedɔa le duta. Le ƒe 2012 me la, wova Ghana hekpe asi ɖe tokunɔgbe hame aɖe ŋu ɣleti ene. Togbɔ be eva hiã be woatrɔ ayi Amerika hã la, nu siwo teƒe wokpɔ esime wonɔ subɔsubɔm le Ghana ƒã didi sẽŋu ɖe wo me be woatsɔ Fiaɖuƒea ƒe nuwo aɖo nɔƒe gbãtɔ le agbe me. Tso ɣemaɣi la, wole asi kpem ɖe alɔdzedɔwɔƒe tutudɔ ŋu le Micronesia.\nNU SIWO WOWƆNA BE WOAÐO TAÐODZINUA GBƆ\nAleke nèdzra ɖo ɖe subɔsubɔ le afi si hiahiã lolo le wu ŋu? Stephanie gblɔ be: “Meku nu me le Gbetakpɔxɔ me nyati siwo ƒo nu tso subɔsubɔ le afi si hiahiã geɖe le wu ŋu.” * Eyi edzi be: “Meɖo dze tso didi be masubɔ le duta ŋu na hamemetsitsiwo kpakple nutome sue dzikpɔla kple srɔ̃a. Vevietɔ wu la, medoa gbe ɖa tso nye taɖodzinua ŋu na Yehowa.” Azɔ hã Stephanie ɖe gazazã dzi kpɔtɔ, si na wòdzra ga si wòatsɔ akpɔ eɖokui dzi ne ele subɔsubɔm le duta la ɖo.\nHans gblɔ be: “Míedo gbe ɖa bia Yehowa be wòafia mɔ mí elabe míedi be míayi afi si wòafia mí. Míedo gbe ɖa tso ɣletiŋkeke si tututu dzi míedi be míadze míaƒe ɖoɖoa gɔme hã ŋu.” Atsu kple asi sia ɖo lɛta ɖe alɔdzedɔwɔƒe ene sɔŋ. Esi Ghana alɔdzedɔwɔƒea ɖo eŋu na wo be woate ŋu ava la, wozɔ mɔ va Ghana kple susu be yewoanɔ anyi ɣleti eve. Hans gblɔ be: “Subɔsubɔ kple hame si le afi sia vivi mía nu ale gbegbe be míeganɔ anyi ɣleti aɖewo kpee.”\nAdria kple George\nƔesiaɣi enɔa susu me na George kple Adria, siwo gogo ƒe 40 fifia, eye wotso Canada be, ‘Ne yewokɔe ɖe klo taa, Yehowa akɔe aɖo ta na yewo.’ Eya ta wowɔ nanewo koŋ be yewoaɖo yewoƒe taɖodzinua gbɔ. Woƒo ka na nɔvinyɔnu aɖe si le subɔsubɔm le afi si gbeƒãɖelawo hiã le wu le Ghana hebia nya geɖewoe. Woŋlɔ agbalẽ ɖo ɖe Canada kple Ghana alɔdzedɔwɔƒeawo. Adria gblɔ be: “Eyome míeto mɔ aɖewo dzi gaɖe míaƒe gazazã dzi kpɔtɔ kura wu.” Nyametsotso siawo kpe ɖe atsu kple asi sia ŋu woʋu va Ghana le ƒe 2004 me.\nKUXIAWO DZI ÐUÐU\nKuxi kawoe nèdo goe esi nèʋu va, eye aleke nèwɔ ɖu wo dzi? Le Amy gome la, esusua eƒe ƒometɔwo vevie. Egblɔ be: “Nu sia nu to vovo.” Ke nu kae kpe ɖe eŋu? “Ƒonyemetɔwo ƒoa ka nam hegblɔna be yewokpɔ ŋudzedze ɖe subɔsubɔdɔ si wɔm mele ŋu, eye esia kpe ɖe ŋunye be nye susu kpɔtɔ le nu si tae meʋu ɖo ŋu. Nye kple nye ƒometɔwo míeva dze dzeɖoɖo to videokadodo dzi gɔme. Esi míekpɔa mía nɔewo ta la, megawɔna nam be ƒonyemetɔwo le adzɔge ʋĩi tso gbɔnye o.” Amy gblɔ be esi yedze xɔlɔ̃ nɔvinyɔnu aɖe le nutoa me la, ekpe ɖe ye ŋu yeva se dekɔnu vovovoawo gɔme nyuie. “Xɔ̃nyea gbɔe mebiaa nya ta sena le ɣesiaɣi si nyemese ame aɖe ƒe nuwɔna gɔme o. Ekpe ɖe ŋunye menya nu siwo mawɔ kple nu siwo maƒo asa na, eye esia na mewɔ subɔsubɔdɔa kple dzidzɔ.”\nGeorge kple Adria gblɔ be esi yewoʋu va Ghana le gɔmedzedzea la, ɖeko wòwɔ na yewo abe ɖe yewotrɔ yi blema me ene. Adria gblɔ be: “Nunyamɔ̃ meli o, tɔka alo tɔkpo mee míenyaa nu le. Ðeko wòwɔ abe nuɖaɖa xɔa gaƒoƒo si míezãna ɖe eŋu tsã ƒe teƒe ewo ene. Gake ɣeyiɣi aɖe megbe la, ɖeko nɔnɔme sesẽ mawo va zu nusɔsrɔ̃ kple nuteƒekpɔkpɔ na mí.” Brook gblɔ be: “Togbɔ be mí mɔɖelawo míetoa nɔnɔme sesẽwo me hã míaƒe dzi dzea eme le agbe me. Ne míetsɔ nuteƒekpɔkpɔ dedziƒoname siwo katã su mía si ƒo ƒui la, ɖeko wòle abe seƒoƒo babla nyakpɔ aɖe si ŋu míefena le kura o ene.”\nSUBƆSUBƆDƆ SI ME YAYRA LE\nNu ka tae nàde dzi ƒo na nɔvi bubuwo be woawɔ Fiaɖuƒedɔ sia? Stephanie gblɔ be: “Dzidzɔ gãe wònye be nànɔ gbeƒã ɖem le nuto si me amewo di vevie be yewoasrɔ̃ nyateƒea, eye be nàsrɔ̃ Biblia kple yewo gbe sia gbe faa. Nya me si metso be masubɔ le afi si gbeƒãɖelawo hiã le wu nye tiatia nyuitɔ siwo mewɔ le agbe me dometɔ ɖeka!” Le ƒe 2014 me la, Stephanie ɖe Aaron eye egbea wole subɔsubɔm le Ghana alɔdzedɔwɔƒea.\nChristine, mɔɖela aɖe si tso Germany, si xɔ ƒe 30 to eŋu vie la gblɔ be: “Dɔ nyui aɖe ŋutɔe wònye!” Christine nɔ subɔsubɔm le Bolivia hafi ʋu va Ghana. Egblɔ kpee be: “Esi meva le adzɔge tso nye ƒometɔwo gbɔ ta la, Yehowae mebiaa kpekpeɖeŋu ɣesiaɣi. Mekpɔe be eva tsɔ ɖe gbɔnye wu tsã. Nye ŋutɔ meva kpɔ ɖekawɔwɔ wɔnuku si le Yehowa ƒe amewo dome. Subɔsubɔdɔ sia na nye dzi dze eme ŋutɔ.” Christine ɖe Gideon nyitsɔ laa eye wole subɔsubɔm le Ghana.\nChristine kple Gideon\nFilip kple Ida gblɔ nu si wowɔ tsɔ kpe ɖe Biblia nusrɔ̃viwo ŋu be woayi ŋgɔ. “Biblia nusrɔ̃vi 15 alo esi wu nenemae nɔ mía si, gake míetso edzi va 10 ko ale be míate ŋu akpɔ ɣeyiɣi afia nu nusrɔ̃viawo nyuie.” Ðe esia ɖe vi na nusrɔ̃viawoa? Ɛ̃, eɖe vi na wo. Filip gblɔ be: “Mesrɔ̃ nu kple ɖekakpui aɖe si woyɔna be Michael. Míesrɔ̃a nua gbe sia gbe kloe, eye edzrana ɖo nyuie, si wɔe be míesrɔ̃ Biblia ƒe Nufiafia gbalẽa wu enu le ɣleti ɖeka ko me. Ema megbe Michael zu gbeƒãɖela maxɔnyɔnyrɔ. Zi gbãtɔ si wòyi gbeadzi la, ebiam be, ‘Meɖe kuku, àte ŋu akplɔm yi mava srɔ̃ nu kple nye Biblia nusrɔ̃viwoa?’ Ewɔ nuku nam ale gbegbe. Michael gblɔ be yedze nusɔsrɔ̃ gɔme kple ame etɔ̃, eye yeadi be makpe ɖe ye ŋu yeafia nu wo nyuie.” Kpɔe ɖa ko, nufialawo hiã ale gbegbe be Biblia nusrɔ̃viwo gɔ̃ hã nye Biblia fialawo!\nIda kple Filip\nLe Amy ƒe nya nu la, medidi kura hafi wòva kpɔ ale si gbegbe gbeƒãɖelawo hiã o. Egblɔ be: “Esi meva ɖo Ghana megbe kpuie la, míeyi ɖaɖe gbeƒã le kɔƒe sue aɖe me henɔ tokunɔwo dim. Menye tokunɔ ɖeka ŋue míeke ɖo o, ke boŋ enyi sɔŋ le kɔƒe ma ɖeɖe ko me!” Amy va ɖe Eric, eye wo ame evea wonye mɔɖela veviwo fifia. Wole tokunɔgbe hame aɖe me le asi kpem ɖe gbeƒãɖela tokunɔ 300 kple edzivɔ kple ɖetsɔlemetɔ gbogbo siwo le dukɔa me ŋu. Le George kple Adria gome la, subɔsubɔ le Ghana na woɖɔ dutanyanyuigbɔgblɔdɔa kpɔ. Eya ta dzi dzɔ wo glo esi wokpe wo be woava de Gilead Suku ƒe klass 126 lia! Egbea wonye dutanyanyuigblɔlawo le Mozambique.\nLƆLƆ̃ YE ƲÃA WO\nDzidzɔ gãe wònye be míakpɔ nɔvi siwo tso dukɔ bubuwo me kple nutoa me nɔviwo woanɔ kutri kum le nuŋeŋedɔa me ɖekae. (Yoh. 4:35) Le mama dedie nu la, ame 120 sɔŋ xɔa nyɔnyrɔ kwasiɖa sia kwasiɖa le Ghana. Abe nɔvi 17 siwo ʋu va le subɔsubɔm le afi siwo hiahiã lolo wu le le Ghana ene la, lɔlɔ̃ na Yehowa ʋã nya nyui gblɔla akpe geɖe ‘wotsɔ wo ɖokuiwo na faa’ le xexea me godoo hele dɔ wɔm le nuto siwo me Fiaɖuƒegbeƒãɖelawo hiã le wu me. Ðikeke manɔmee la, lɔlɔ̃nu faa dɔwɔla siawo le dzidzɔ dom na Yehowa ƒe dzi!—Ps. 110:3; Lod. 27:11.\n^ mm. 9 Le kpɔɖeŋu me, kpɔ nyati siwo nye “Àte Ŋu Asubɔ Le Afi Si Fiaɖuƒegbeƒãɖelawo Hiã Le Wua?” kple “Àte Ŋu Atso Ƒu Ayi Makedonia?”—Gbetakpɔxɔ, April 15 kple December 15, 2009.\nHafi nàʋu ayi duta la, bia ɖokuiwò be . . .\nÐe mate ŋu akpɔ nye kple nye ƒomea ƒe nuhiahiãwo gbɔa?—1 Tes. 2:9.\nÐe mate ŋu akpɔ dukɔmenɔgbalẽ si sɔa?\nÐe mebu afi ma ƒe yame ƒe nɔnɔme kple woƒe dekɔnuwo ŋua?\nÐe mewɔ ɖoɖo ɖe nye lãmesẽnyawo ŋua?\nÐe malɔ̃ faa asrɔ̃ afi ma tɔwo ƒe gbea?\nÐe mate ŋu anye “akɔfafa gã aɖe” na hamea?—Kol. 4:11.


Hebritɔwo 12 - Holy Bible [Ewe Bible 1913] - (Heb 12)\neye míakpɔ Yesu, si nye xɔse ƒe gɔmeɖola kple nuwula la ɖa: Amesi do dzi kpe atitsoga ƒe fu, eye mebu ŋukpe o le dzidzɔ, si woɖo ɖi nɛ la ta, eye wòbɔbɔ nɔ anyi le Mawu ƒe fiazikpui ƒe nuɖusi me.\nMibu amesi ɖo dzi kpe nuvɔ̃wɔlawo ƒe ɖeklemiɖeɖe na ye ŋutɔ la ŋu, bena ɖeɖi nagate mia ŋu, eye miagbɔdzɔ le mia luʋɔwo me o.\nLe aʋawɔwɔ kple nuvɔ̃ me la miekpɔ tsitre sesĩe yiɖase ɖe ʋu me haɖe o;\neye mieŋlɔ nuxɔxlɔ̃, si ƒoa nu na mi abe viwo ene la be, eyae nye be: „Vinye, megado vlo Aƒetɔ ƒe tohehe o, eye dzi nagaɖe le ƒowò, ne eka ŋku me na wò o;\nelabena amesi ke Aƒetɔ la lɔ̃na la, eya wòhea to na, eye wòƒoa vi sia vi, si woxɔna la, kple atam.“\nNe miedo dzi le tohehe me la, Mawu awɔ ɖe mia ŋu abe viwo ene; elabena vi kae li, si fofoa mehea to nɛ o mahã?\nKe ne mimekpɔ tohehe, si gomekpɔlawo wo katã wonye o la, ekema ahasiviwo míenye, eye menye vi vavãwo míenye o.\nGakpe ɖe esia ŋuti la mia ŋutilã me fofo, siwo nɔ mía si la, he mí, eye miesi wo ɖa; ɖe míaɖo to gbɔgbɔwo ƒe Fofo la boŋ geɖe awu, eye mianɔ agbe o mahã?\nWoamawo he to na mí ŋkeke ʋeea ɖewo ko, le alesi wobu be, enyo la nu, ke eya la hea to na mí le miaƒe nyonyo ta, bene míakpɔ gome le eƒe kɔkɔenyenye me.\nEyata migado ŋusẽ asi, siwo wɔ gblɔdɔɔ, kple klo, siwo me tu la,\neye miɖe mɔ dzɔdzɔewo na miaƒe afɔwo, bena xɔdrɔ̃ la nagatre mɔ o, ke boŋ woada gbe le eŋu.\nMikpɔ nyuie, bena amea ɖeke nagade megbe tso Mawu ƒe amenuveve la gbɔ o, bena veve ƒe ke nagamie aɖe fu na mi, eye wòaƒo ɖi ame geɖe o,\nbena amea ɖeke maganye ahasiwɔla alo ahɔhlɔ̃bɔla abe Esau, amesi tsɔ ye ŋutɔ ƒe ŋgɔgbedzidzi ƒle le nuɖuɖu zi ɖeka ta la ene o.\nElabena mienyae bena, emegbe hã, esime wòdi be, yeanyi yayra ƒe dome la, wotee; elabena mekpɔ tametɔtrɔ ƒe mɔnu o, wònye etsɔ aɖatsiwo dii vevie hafi.\nElabena menye to, si ŋu woate ŋu aka asii kple dzo bibi kple alilikpo dodo kple viviti kple ahom\nkple kpẽ ƒe ɖiɖi kple nyawo ƒe ɖiɖi, si eselawo gbe bena, womagagblɔ na yewo o la, ŋu miete va o. —\nElabena womete ŋu nɔ te ɖe sedede la nu o: Ne lã hã ka ŋu toa la, woaƒu kpee;\neye ale ɖeɖetia la nye ŋɔdzinu gã ŋutɔ bena, Mose gblɔ be: Mele vɔvɔ̃m, eye mele dzodzom nyanyanya. —\nKe Zion-to la kple Mawu gbagbe ƒe du, si nye dziƒo Yerusalem kple mawudɔla akpeakpewo ƒe takpekpe\nkple ŋgɔgbevi, siwo ŋkɔwo woŋlɔ ɖe dziƒowo la ƒe hame kple ʋɔnudrɔ̃la, si nye wo katã ƒe Mawu kple ame dzɔdzɔe, siwo wowɔ blibo la, ƒe gbɔgbɔwo,\nkple Yesu, si nye nubabla yeye la ƒe avuléla kple ʋuhehlẽ, si ƒoa nu nyuie wu Abel to la, gbɔ míete va.\nMikpɔ nyuie, bena miagagbe amesi le nu ƒom na mi la o; elabena ne ame mawo, esi wogbe amesi gblɔ nya fia wo le anyigba dzi la, eye womete ŋu si le enu o la, geɖe wu miawo míate ŋu asi o, ne mietrɔ tso amesi ɖe eɖokui fia tso dziƒo la gbɔ;\namesi ƒe gbe ʋuʋu anyigba la le ɣemaɣi me; ke azɔ la eɖo ŋugbe gblɔ be: „Esusɔ zi ɖeka, eye menye anyigba ɖeɖeko maʋuʋu o, ke boŋ dziƒo hãe.“\nKe „zi ɖeka“ sia, si wògblɔ la, fia nusiwo woʋuʋu la ɖeɖeɖa, abe nusiwo wowɔ, bena nusiwo womeʋuʋu o la, nanɔ anyi ene.\nEyata esi míexɔ fiaɖuƒe, si meʋuʋuna o la, mina míada akpedada, si me miato asubɔ Mawu wòadze eŋu, hekpe ɖe mawusosroɖa kple evovo ŋuti.\nElabena mía Mawu hã nye dzo, si fiãa nu.\nHebritɔwo 1 / Heb 1\nHebritɔwo 2 / Heb 2\nHebritɔwo 3 / Heb 3\nHebritɔwo 4 / Heb 4\nHebritɔwo 5 / Heb 5\nHebritɔwo 6 / Heb 6\nHebritɔwo 7 / Heb 7\nHebritɔwo 8 / Heb 8\nHebritɔwo 9 / Heb 9\nHebritɔwo 10 / Heb 10\nHebritɔwo 11 / Heb 11\nHebritɔwo 12 / Heb 12\nHebritɔwo 13 / Heb 13


Ʋɔnudrɔ̃lawo 9 | Biblia Le Internet Dzi | Xexe Yeye Gɔmeɖeɖe\nGBE BUBU Afrikaans Albanian Amerika Tokunɔgbe Amharic Arabic Argentina Tokunɔgbe Armenian Armenian (West) Australia Tokunɔgbe Austria Tokunɔgbe Aymara Azerbaijani Azerbaijani (Cyrillic) Batak (Karo) Batak (Toba) Belgium Franse Tokunɔgbe Bengali Bicol Bislama Bolivia Tokunɔgbe Brazil Tokunɔgbe Britain Tokunɔgbe Bulgarian Cambodian Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitumbuka Cibemba Colombia Tokunɔgbe Costa Rica Tokunɔgbe Croatia Tokunɔgbe Croatian Cuba Tokunɔgbe Czech Czech Republic Tokunɔgbe Danish Dutch Ecuador Tokunɔgbe Efik El Salvador Tokunɔgbe Estonian Eŋlisi Eʋegbe Fijian Finnish France Tokunɔgbe Franse Ga Galician Georgian German Germany Tokunɔgbe Ghana Tokunɔgbe Greece Tokunɔgbe Greek Guarani Guatemala Tokunɔgbe Gujarati Gun Haitian Creole Hebrew Hiligaynon Hindi Hiri Motu Honduras Tokunɔgbe Hungarian Hungary Tokunɔgbe Igbo Iloko India Tokunɔgbe Indonesia Tokunɔgbe Indonesian Ireland Tokunɔgbe Isoko Israel Tokunɔgbe Italian Italy Tokunɔgbe Jamaica Tokunɔgbe Japan Tokunɔgbe Japanese Javanese Kannada Kazakh Kenya Tokunɔgbe Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korea Tokunɔgbe Korean Kosraean Latvian Lingala Lithuanian Luganda Luo Luvale Macedonian Madagascar Tokunɔgbe Malagasy Malawi Tokunɔgbe Malay Malayalam Malaysia Tokunɔgbe Maltese Marathi Maya Mexico Tokunɔgbe Motu Mozambique Tokunɔgbe Myanmar Navajo Nepali Netherlands Tokunɔgbe New Zealand Tokunɔgbe Nias Nicaragua Tokunɔgbe Nigeria Tokunɔgbe Norwegian Nzema Oromo Ossetian Otetela Panama Tokunɔgbe Pangasinan Paraguay Tokunɔgbe Pennsylvania German Persian Peru Tokunɔgbe Philippines Tokunɔgbe Poland Tokunɔgbe Polish Portugal Tokunɔgbe Portuguese Portuguese (Portugal) Punjabi Quebec Tokunɔgbe Quechua (Ancash) Quechua (Ayacucho) Quechua (Huallaga Huánuco) Romanian Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovakia Tokunɔgbe Slovenia Tokunɔgbe Slovenian South Africa Tokunɔgbe Spain Tokunɔgbe Spanish Sranantongo Swahili Swahili (Congo) Swati Sweden German Tokunɔgbe Sweden Tokunɔgbe Swedish Tagalog Tahitian Taiwan Tokunɔgbe Tajiki Tamil Tatar Telugu Tetun Dili Thai Thailand Tokunɔgbe Ticuna Tigrinya Tok Pisin Tongan Tshiluba Tsonga Turkish Turkmen Tuvaluan Twi Tzotzil Uighur (Cyrillic) Ukrainian Umbundu Uruguay Tokunɔgbe Uzbek Uzbek (Roman) Venda Venezuela Tokunɔgbe Vietnamese Wallisian Waray-Waray Xavante Xhosa Yoruba Zambia Tokunɔgbe Zimbabwe Tokunɔgbe Zulu\nAbimelek zu fia le Sekem (1-6)\nYotam ƒe lododo (7-21)\nAbimelek ƒe ŋutasẽdziɖuɖu (22-33)\nAbimelek dze Sekem dzi (34-49)\nNyɔnu aɖe gbã ta na Abimelek; eku (50-57)\n9 Le ɣeyiɣi aɖe megbe la, Abimelek,+ Yerubaal vi, yi Sekem le nyruiawo gbɔ, eye wògblɔ na wo kple tɔgbuia ƒe ƒome blibo* la be: 2 “Meɖe kuku, mibia Sekem kplɔlawo* katã be: ‘Kae nyo na mi wu, be Yerubaal+ viŋutsu blaadreawo katã naɖu fia ɖe mia dzi loo alo be ŋutsu ɖeka ko naɖu fia ɖe mia dzi? Eye miɖo ŋku edzi be nye la miawo ŋutɔ miaƒe ƒu kple ŋutilãe menye.’”* 3 Eya ta nyruiawo gblɔ nya siawo katã na Sekem kplɔlawo ɖe enu, ale woƒe dzi trɔ ɖe Abimelek ŋu be yewoadze eyome, elabena wogblɔ be: “Míawo ŋutɔwo mía nɔvie.” 4 Eya ta woɖe klosalo blaadre tso Baal-Berit+ ƒe trɔ̃xɔ* me nɛ, eye Abimelek tsɔe di kuviatɔwo kple gbevuwo be woanɔ ye ŋu. 5 Emegbe eyi fofoa ƒe me le Ofra,+ eye wòwu nɔviaŋutsu+ siwo nye Yerubaal viŋutsu blaadreawo ɖe kpe ɖeka dzi. Yotam, si nye Yerubaal viŋutsu ɖevitɔ la koe tsi agbe, elabena eɣla eɖokui. 6 Eye Sekem kplɔlawo kple Bet-Milo nɔlawo katã va ƒo ƒu, eye wotsɔ Abimelek ɖo fiae+ le ati gã la gbɔ le sɔti si le Sekem la gbɔ. 7 Esi wogblɔe na Yotam la, enumake eyi ɖatɔ ɖe Gerizim To+ la tame, eye wòdo ɣli sesĩe gblɔ na wo be: “Miɖo tom, mi Sekem kplɔlawo, ne Mawu naɖo to mi: 8 “Gbe ɖeka atiwo yi be yewoaɖo* fia ɖe yewo nu. Eya ta wogblɔ na amiti be: ‘Ðu fia ɖe mía dzi.’+ 9 Ke amiti gblɔ na wo be: ‘Ðe maɖe asi le nye ami* si wozãna tsɔ kafua Mawu kple amegbetɔwo la ŋu ayi aɖanɔ ya ƒom le ati bubuwo tamea?’ 10 Eye atiawo gblɔ na gboti be: ‘Va ɖu fia ɖe mía dzi.’ 11 Ke gboti gblɔ na wo be: ‘Ðe magblẽ nye vivi kple nye kutsetse nyui la ɖi ayi aɖanɔ ya ƒom le ati bubuwo tamea?’ 12 Emegbe atiawo gblɔ na wainka be: ‘Va ɖu fia ɖe mía dzi.’ 13 Wainka ɖo eŋu na wo be: ‘Ðe magblẽ nye wain yeye, si doa dzidzɔ na Mawu kple amegbetɔwo la ɖi ayi aɖanɔ ya ƒom le atiwo tamea?’ 14 Mlɔeba atiawo katã gblɔ na ŋuve be: ‘Va ɖu fia ɖe mía dzi.’+ 15 Ŋuve ɖo eŋu na atiawo be: ‘Ne nyateƒee wònye be miebe yewoasi ami nam ne maɖu fia ɖe mia dzi la, ekema miva be ɖe nye vɔvɔli te. Ke ne menye nenema o la, ekema dzo nedo tso ŋuve me wòafiã Lebanon ƒe sedertiwo.’ 16 “Azɔ nuteƒe kple nu dzeamee wònye miewɔ be mietsɔ Abimelek ɖo fiaea?+ Eye nyui wònye miewɔ na Yerubaal kple eƒe aƒe la? Eye ɖe mieɖo eteƒe nɛ abe ale si wòdze nɛ enea? 17 Esi fofonye wɔ aʋa na mi la,+ etsɔ eƒe agbe* de afɔku me heɖe mi tso Midiantɔwo si me.+ 18 Gake egbe la, mietso ɖe fofonye ƒe aƒe la ŋu, eye miewu viaŋutsu blaadre sɔŋ ɖe kpe ɖeka dzi.+ Eye mietsɔ Abimelek, eƒe kosi ƒe vi,+ ɖo fiae ɖe Sekem kplɔlawo nu le esi wònye mia nɔvi ta. 19 Ɛ̃, ne nuteƒe kple nu dzeamee wònye miewɔ ɖe Yerubaal kple eƒe aƒea ŋu egbe la, ekema mikpɔ dzidzɔ ɖe Abimelek ŋu, eye eya hã nekpɔ dzidzɔ ɖe mia ŋu. 20 Ke ne menye nenemae o la, ekema dzo nedo tso Abimelek me ne wòafiã Sekem kplɔlawo kple Bet-Milo,+ eye dzo nedo tso Sekem kplɔlawo kple Bet-Milo me ne wòafiã Abimelek.”+ 21 Eye Yotam+ si yi Beer ɖanɔ afi ma le nɔvia Abimelek ta. 22 Abimelek ɖu fia ɖe Israel dzi ƒe etɔ̃. 23 Eye Mawu na fuléle* ɖo Abimelek kple Sekem kplɔlawo dome, eye wotrɔ Abimelek to eme. 24 Esia dzɔ ale be woabia ŋuta si wosẽ le Yerubaal viŋutsu blaadreawo ŋu la ƒe hlɔ̃, ne woƒe ʋu nava wo nɔvi Abimelek dzi le wo wuwu ta,+ kple Sekem kplɔlawo dzi le esi wokpe ɖe eŋu wòwu nɔviawo ta. 25 Eya ta Sekem kplɔlawo ɖe amewo wode xa ɖe towo dzi ɖe eŋu, eye wodaa adzo ame sia ame si va toa wo gbɔ le mɔ ma dzi. Eye wova gblɔe na Abimelek. 26 Eye Gaal, Ebed vi, kple nɔviawo va Sekem,+ eye Sekem kplɔlawo ɖo ŋu ɖe eŋu. 27 Woyi agblewo me ɖaxa woƒe waintsetsewo, wofiã wo tsɔ wɔ wain, eye woɖu azã, emegbe wova woƒe mawu la ƒe me,+ woɖu nu no nu, eye wodo ɖiŋu na Abimelek. 28 Emegbe Gaal, Ebed vi gblɔ be: “Ame kae nye Abimelek, eye ame kae nye Sekem, ne míasubɔe? Ðe menye eyae nye Yerubaal+ vi, eye Zebul nye eƒe dumegã oa? Misubɔ Hamor, Sekem fofo, ƒe amewo boŋ! Ke nu ka tae míasubɔe ɖo? 29 Ne ɖe dukɔ sia le nye kpɔkplɔ te la, anye ne meɖe Abimelek le zi dzi.” Eye wògblɔ na Abimelek be: “Dzi wò aʋakɔ ɖe edzi, eye nàdo va kpem.” 30 Esi dumegã Zebul se Gaal, Ebed vi, ƒe nyawo la, dzi kui vevie. 31 Eya ta edɔ amewo le adzame* ɖo ɖe Abimelek gbɔ be woagblɔ nɛ be: “Kpɔ ɖa! Gaal, Ebed vi, kple nɔviawo va Sekem, eye wole to gblẽm na dua be woatso ɖe ŋuwò. 32 Eya ta wò kple wò amewo miva le zã me, ne miade xa ɖe gbe me. 33 Ne ŋu ke eye ɣe nya dze ko la, tso kaba nàdze dua dzi; eye ne Gaal kple eŋumewo ho ɖe ŋuwò la, wɔ nu sia nu si nàte ŋui ne nàɖu edzi.”* 34 Ale Abimelek kple ame siwo katã le eŋu la fɔ zã, eye wole aʋalɔgo ene me va de xa ɖe Sekem dua ŋu. 35 Esi Gaal, Ebed vi, do va tɔ ɖe dua ƒe agbo nu la, Abimelek kple ame siwo le eŋu la tso le afi si wode xa ɖo. 36 Esi Gaal kpɔ ameawo la, egblɔ na Zebul be: “Kpɔ ɖa! Amewo ɖi tso toawo dzi gbɔna.” Ke Zebul gblɔ nɛ be: “Towo ƒe vɔvɔli kpɔm nèle be amewoe.” 37 Emegbe Gaal gagblɔ be: “Kpɔ ɖa! Amewo ɖi tso anyigba la ƒe kɔkɔƒe gbɔna, eye aʋalɔgo ɖeka to Meonenim* ƒe ati gã gbɔ mɔ gbɔna.” 38 Eye Zebul ɖo eŋu nɛ be: “Menye wòe ɖi nu me be: ‘Ame kae nye Abimelek, ne míasubɔe?’+ hã oa? Alo menye ame siawoe nègbe oa? Ho azɔ nàyi aɖakpe aʋa kpli wo.” 39 Eya ta Gaal dze Sekem kplɔlawo ŋgɔ woyi ɖawɔ aʋa kple Abimelek. 40 Abimelek nyae ɖe nu, eye Gaal si le enu, eye wowu ame geɖe kɔ ɖi va se ɖe keke dugbo la nu ke. 41 Eye Abimelek tsi Aruma, ke Zebul+ nya Gaal kple nɔviawo ɖa le Sekem. 42 Le ŋufɔke la, ameawo do go yi agble, eye ame aɖewo va gblɔe na Abimelek. 43 Ale wòkplɔ eƒe ameawo, ema wo ɖe aʋalɔgo etɔ̃ me, eye wòde xa ɖe gbe me. Esi wòkpɔ be ameawo le dodom tso dua me la, edze wo dzi eye wòwu wo. 44 Abimelek kple aʋalɔgo si le eŋu la wɔ kaba yi ɖatɔ ɖe dugbo la nu, eye aʋalɔgo eve dze ame siwo katã le agble la dzi, eye wowu wo. 45 Abimelek wɔ aʋa kple dua ŋkeke ma katã, eye wòxɔ dua. Ewu emenɔlawo, eye wògbã dua+ hewu dze ɖe edzi. 46 Esi kplɔla siwo katã le Sekem mɔ́ la me se nya sia la, enumake woyi ɖe El-Berit+ ƒe aƒe* ƒe xɔ tamegoba* la me. 47 Esi wova gblɔe na Abimelek be kplɔla siwo le Sekem mɔ́ la me va ƒo ƒu la, 48 Abimelek kple ame siwo katã le eŋu la yi Zalmon To la dzi. Eye Abimelek tsɔ fía lã atilɔ tsɔ ɖo abɔta. Egblɔ na eŋumewo be: “Nu si mewɔ miekpɔ la, netsɔ, miawo hã miawɔe nenema!” 49 Eya ta ameawo katã lã atilɔ hedze Abimelek yome. Eye wotsɔ atilɔawo va kɔ ɖe xɔ tamegoba la ŋu, eye wotɔ dzo xɔa ɖe wo dzi. Ale Sekem mɔ́ me nɔlawo katã hã ku; woanɔ ŋutsu kple nyɔnu akpe ɖeka. 50 Eye Abimelek ho yi Tebez; eɖe to ɖe Tebez eye wòxɔe. 51 Ke mɔ́ sesẽ aɖe le dua titina, eye dua me tɔwo katã, ŋutsuwo kple nyɔnuwo kple dumegãwo katã si yi afi ma. Wodo ʋɔa ɖe wo ɖokuiwo nu, eye wolia mɔ́ sesẽ la yi etame. 52 Eye Abimelek yi mɔ́ sesẽ la gbɔ ɖadze aʋa ɖe eŋu. Eva mɔ́ sesẽ la ƒe mɔnu be yeatɔ dzoe. 53 Ke nyɔnu aɖe ɖe asi le tévi ŋu tso dzi wòva dze ta na Abimelek, eye wògbã ta nɛ.+ 54 Eya ta eyɔ eƒe adekplɔvi gblɔ nɛ be: “Ðe wò yi ne nàwum, ne womagagblɔ le ŋunye be: ‘Nyɔnue wui’ o.” Enumake eƒe adekplɔvi la ƒo yi ɖee wòku. 55 Esi Israel ŋutsuwo kpɔ be Abimelek ku la, wo katã wotrɔ yi woƒe aƒewo me. 56 Ale Mawu ɖo vɔ̃ si Abimelek wɔ ɖe fofoa ŋu hewu nɔviaŋutsu blaadreawo teƒe nɛ.+ 57 Eye Mawu he vɔ̃ siwo katã Sekem ŋutsuwo hã wɔ va woawo ŋutɔwo ƒe ta dzi. Ale Yotam,+ Yerubaal+ vi, ƒe fiƒodea ɖi wo ŋu.\n^ Egɔmeɖeɖe tẽe, “dadaa fofo ƒe ƒometɔwo.”\n^ Alo “ƒometɔ kpamkpam.”\n^ Egɔmeɖeɖe tẽe, “yewoasi ami na.”\n^ Alo, “tsetse.”\n^ Egɔmeɖeɖe tẽe, “gbɔgbɔ vɔ̃ɖi aɖe.”\n^ Alo, “ayeme.”\n^ Alo, “wɔ nu si wò asi ate ŋui la ɖe eŋu.”\n^ Egɔmee nye, “Akunyawɔlawo.”\n^ Alo, “mɔ́ sesẽ.”


GBE BUBU Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Guarani Gujarati Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kimbundu Kinyarwanda Kirghiz Kirundi Kongo Korean Latvian Lingala Lithuanian Luganda Luo Macedonian Malagasy Malay Malayalam Maltese Marathi Maya Mongolian Myanmar Nepali Ngabere Norwegian Nyaneka Nzema Otetela Pangasinan Papiamento (Aruba) Polish Portuguese Punjabi Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swedish Tagalog Tamil Tatar Telugu Thai Tigrinya Tshiluba Tsonga Turkish Twi Ukrainian Umbundu Vietnamese Wayuunaiki Xhosa Yoruba Zulu\nÐe nèxɔ ŋugbedodo si le Biblia me be kukuawo afɔ la dzi sea? * Ðikeke mele eme o be adzɔ dzi na mí ŋutɔ be míagakpɔ míaƒe ame vevi siwo ku la ake. Gake ɖe esia ate ŋu ava eme vavã? Be míaɖo nya ma ŋu la, anyo be míadzro kpɔɖeŋu si Yesu Kristo ƒe apostolowo ɖo ɖi la me.\nApostoloawo ka ɖe edzi bliboe be kukuawo afɔ ɖe tsitre. Nu ka tae? Kpeɖodzi eve ya teti li si tae woxɔe se ɖo. Gbãtɔe nye be wofɔ Yesu ŋutɔ hã tso ku me. Apostoloawo, kple “nɔvi siwo wu alafa atɔ̃” la kpɔ Yesu si wofɔ ɖe tsitre la “zi ɖeka.” (1 Korintotɔwo 15:6) Azɔ hã, ame geɖe lɔ̃ ɖe edzi be wofɔ Yesu ɖe tsitre eye woɖi ɖase tso eŋu hã, abe ale si Nyanyuigbalẽ eneawo ɖee fia ene.—Mateo 27:62–28:20; Marko 16:1-8; Luka 24:1-53; Yohanes 20:1–21:25.\nEvelia, apostoloawo kpɔ eteƒe Yesu fɔ ame etɔ̃ ya teti ɖe tsitre—efɔ ame gbãtɔ ɖe tsitre le Nain, evelia le Kapernaum, eye mamlɛtɔ le Betania. (Luka 7:11-17; 8:49-56; Yohanes 11:1-44) Tsitretsitsi siawo ƒe mamlɛtɔ, si ŋu míeƒo nu tsoe va yi le magazine sia me la ku ɖe ƒome aɖe si nye Yesu xɔlɔ̃ veviwo la ŋu. Na míagadzro ŋutinya ma me be míakpɔ ale si nuawo dzɔe ɖa.\n“NYEE NYE TSITRETSITSI LA”\n“Nɔviwò la atsi tsitre.” Nya sia ye Yesu gblɔ na Marta, si nye Lazaro, si ku ŋkeke ene sɔŋ la nɔvinyɔnu. Marta mese Yesu ƒe nyawo gɔme enumake o. Eya ta eɖo nyaa ŋu be, “Menya be atsi tsitre,” henɔ susum be Lazaro atsi tsitre ɣeaɖeɣi le etsɔ si gbɔna me. Gake Yesu gblɔ nɛ be: “Nyee nye tsitretsitsi la kple agbe la.” Eyome wòfɔ nɔvia si ku la ɖe tsitre. Bu ale si gbegbe wòawɔ nuku Marta ŋu kpɔ!—Yohanes 11:23-25.\nEsime Lazaro ku la, afi kae wònɔ le ŋkeke ene mawo me? Lazaro megblɔ nya aɖeke si ɖee fia be eyi ɖanɔ agbe le afi aɖe le ŋkeke eneawo me o. Luʋɔ makumaku aɖeke menɔ Lazaro me si do go le eme yi dziƒo o. Ne ɖe Lazaro yi dziƒo la, ekema afia be ɖe Yesu gbugbɔe va anyigba dzi esime wòfɔe ɖe tsitre, eye wògblẽ dzidzɔ si kpɔm wònɔ le Mawu gbɔ la me nɛ. Ke afi kae Lazaro nɔ le ŋkeke ene mawo me? Le nyateƒe me la, enɔ alɔ̃ dɔm le ku me.—Nyagblɔla 9:5, 10.\nÐo ŋku edzi be Yesu tsɔ ku sɔ kple alɔ̃dɔdɔ, eya ta amefɔfɔ tso ku me le abe efɔfɔ tso alɔ̃ me ene. Yesu gblɔ be: “‘Mía xɔlɔ̃ Lazaro le alɔ̃ dɔm; gake la meyina, bena maɖanyɔe atso alɔ̃ me.’ Tete nusrɔ̃lawo gblɔ nɛ bena: ‘Aƒetɔ, ne ele alɔ̃ dɔm la, ekema eƒe lãme asẽ.’ Ke Yesu ƒo nu le eƒe ku ŋuti; ke woa wobu xa bena, eƒo nu le alɔ̃dɔdɔ ŋutɔ ŋuti. Azɔ Yesu ʋu me na wo faa bena: ‘Lazaro ku.’” (Yohanes 11:11-14, Eʋegbe Biblia) Esi Yesu fɔ Lazaro ɖe tsitre la, ɖe wògagbugbɔ agbe de eme eye wòna woa kple eƒe ƒomea wogawɔ ɖeka. Nu nyui ka gbegbee nye esi Yesu wɔ na ƒome ma!\nEsi Yesu fɔ amewo ɖe tsitre esime wònɔ anyigba dzi la, enye kpɔɖeŋu na ale si wògbɔna amewo fɔ ge ɖe tsitre le etsɔme abe Mawu Fiaɖuƒea ƒe Fia ene. * Ne Yesu si le dziƒo la dze anyigba dzi ɖuɖu gɔme la, agbɔ agbe ame siwo le alɔ̃ dɔm le tsiẽƒe. Esia tae wògblɔ be, “Nyee nye tsitretsitsi la” ɖo. Bu dzidzɔ si gbegbe nàkpɔ ne ègakpɔ wò ame vevi siwo ku la ake ŋu kpɔ! Eye bu dzidzɔ si gbegbe ame siwo woafɔ ɖe tsitre la hã akpɔ ŋu kpɔ!—Luka 8:56.\nBu dzidzɔ si gbegbe nàkpɔ ne ègakpɔ wò ame vevi siwo ku la ake ŋu kpɔ!\nXƆSE HIÃ HENA AGBE TEGBEE NƆNƆ\nYesu gblɔ na Marta be: ‘Ame si xɔa dzinye sena la, ne eku hã la, agagbɔ agbe; eye ame sia ame si le agbe, eye wòxɔa dzinye sena la, maku akpɔ gbeɖe o.’ (Yohanes 11:25, 26) Mɔnukpɔkpɔ asu ame siwo Yesu afɔ ɖe tsitre le eƒe dziɖuɖu si axɔ ƒe akpe ɖekaa me la si be woanɔ agbe tegbee—zi ale si wonya xɔ eyama dzi se vavã ko.\n‘Ame si xɔa dzinye sena la, ne eku hã la, agagbɔ agbe.’—Yohanes 11:25\nEsi Yesu gblɔ nya wɔdɔɖeamedzi mawo tso tsitretsitsia ŋu vɔ la, ebia nya si ana Marta nadzro eɖokui me lae be: “‘Èxɔ nya sia dzi sea?’ Egblɔ nɛ be: ‘Ɛ̃, Aƒetɔ; mexɔe se be wòe nye Kristo, Mawu ƒe Vi la.’” (Yohanes 11:26, 27) Ke wò ya ɖe—ɖe nàdi be yeaxɔ tsitretsitsi mɔkpɔkpɔa dzi ase abe ale si Marta xɔe se enea? Afɔ gbãtɔ si wòle be nàɖee nye be nàsrɔ̃ nu tso nu si nye Mawu ƒe tameɖoɖo na ameƒomea ŋu. (Yohanes 17:3; 1 Timoteo 2:4) Nu si nàsrɔ̃ la ate ŋu ana xɔse nasu asiwò. Ðe manyo ŋutɔ be nàbia Yehowa Ðasefowo be woadzro nu si Biblia fia tso nya sia ŋu la me kpli wò oa? Adzɔ dzi na wo be yewoadzro tsitretsitsi mɔkpɔkpɔ wɔnuku la ŋu me kpli wò.\n^ mm. 2 Kpɔ nyati si nye “Kukuawo Agagbɔ Agbe!” si le magazine sia ƒe axa 6 lia.\n^ mm. 9 Ne èdi be yeaxlẽ nu geɖe tso ŋugbedodo si le Biblia me be kukuawo afɔ ɖe tsitre ŋu la, kpɔ agbalẽ si nye Nuka Tututue Nye Biblia ƒe Nufiafia? ƒe ta 7 lia. Yehowa Ðasefowoe tae.


Bible Verses On The Topic: Sadness -> Additional\nYehowa ŋutɔ adze ŋgɔ-wò, eye wòanɔ anyi kpli wò, maɖe asi le ŋuwò o, eye magblẽ wò ɖi o; megavɔ̃ o, eye ŋɔ megadzi wò o.\nMite va gbɔnye, mi amesiwo katã le agbagba dzem, eye agba le mia wum la, eye nye la mana dzudzɔ mi.\nMitsɔ miaƒe dzimaɖiwo katã da ɖe eyama dzi; elabena eyama léa be na mi.\nMidzi kafukafuha na Yehowa, mi eƒe ame kɔkɔewo, eye mikafu eƒe ŋkɔ kɔkɔe la!\nWodo ɣli, Yehowa see, eye wòɖe wo tso woƒe xaxawo katã me.\nNuxaxa le dzi me tea ame ɖe anyi; ke xɔlɔ̃nya doa dzidzɔ na ame.\n1 Petro 5:6-7\n Azɔ la mibɔbɔ mia ɖokui ɖe Mawu ƒe asi sesẽ la te, bene wòakɔ mi de dzi le ɣeyiɣi, si woɖo ɖi la dzi. Mitsɔ miaƒe dzimaɖiwo katã da ɖe eyama dzi; elabena eyama léa be na mi.\nNe mezɔ bali doblukɔ tsiɖitsiɖi me hã, nyemavɔ̃ dzɔgbevɔ̃ea ɖeke o, elabena wòe le gbɔnye; wò atikplɔ kple wò atizɔti faa akɔ nam.\nEye migana miaƒe anyinɔnɔ naɖi xexe sia me o, hafi mitrɔ miaƒe nɔnɔme to miaƒe tamesusu ƒe yeyewɔwɔ me boŋ, bene miadzro nusi nye Mawu ƒe lɔlɔ̃nu, si nyo, eye wòdzea eŋu nyuie, eye wòle blibo la me akpɔ.\nMegbɔdzɔ, eye nye lãme gbã gudugudu, mele ɣli dom wu alesi dzata ɖea gbee.\nNyagblɔla Salomo 1:18\nElabena dziku geɖe kpe ɖe nunya geɖe ŋu, eye amesi li kɔ sidzedze la, eli kɔ vevesese.\n Eye mese gbe gãa ɖe tso fiazikpui la gbɔ le gbɔgblɔm bena: Kpɔ ɖa, Mawu ƒe agbadɔ la le amewo gbɔ, eye wòanɔ anyi kpli wo, eye woawo hã woanye eƒe dukɔ, eye Mawu ŋutɔ anɔ anyi kpli wo, eye wòanye woƒe Mawu. Eye Mawu latutu aɖatsi sia aɖatsi ɖa le woƒe ŋku mè, eye ku maganɔ anyi akpɔ o, eye konyifafa kple ɣlidodo kple vevea ɖeke maganɔ anyi o; elabena nu gbãtɔwo nu va yi.\nNyagblɔla Salomo 11:10\nƉe dziku da le wò dzi ŋu, eye vɔ̃ neƒo asa na wò ŋutilã; elabena ɖekakpui me nɔnɔ kple ŋutsu me nónɔ toflokowoe.\nMidzɔ dzi kple amesiwo dzi le dzɔdzɔm la, mifa avi kple amesiwo le avi fam la!\nYehowa be: Azɔ hã la, mitsɔ miaƒe dzi blibo kple nutsitsidɔ, avifafa kple konyifafa trɔ ɖe ŋunye!\n Dɔ megale wo wu ge akpɔ o, eye tsikɔ hã megale wo wu ge akpɔ o, eye ɣe kple ŋdɔkutsu megale wo du ge o; elabena alẽvi, si le fiazikpui la titina la, anyi wo, eye wòakplɔ wo ayi agbetsi dzidziwo gbɔ, eye Mawu atutu aɖatsiwo katã ɖa le woƒe ŋkuwo me.\n Tete Hiob tso hedze eƒe awu, elũ eƒe ta, eye wòde ta agu hedo gbe ɖa gblɔ bena: Amama mele tso ɖanye ƒe ɖɔ me, eye ama ma manɔ agayi Yehowae na, Yehowae gaxɔe, woakafu Yehowa ŋkɔ!\nEye migawɔ nusi ave Mawu ƒe Gbɔgbɔ kɔkɔe la o, amesi me wotre mia nu le hena xɔxɔ ƒe ŋkeke la.\n2 Mose 20:17\nMegabiã ŋu ɖe hawòvi ƒe aƒe dzi o. Megabiã ŋu ɖe hawòvi srɔ̃, eƒe dɔlaŋutsu alo eƒe dɔlanyɔnu, eƒe nyi alo eƒe tedzi, alo nusianu, si nye hawòvi to la ƒe ɖeke dzi o.\n2 Korintotɔwo 7:10\nElabena nuxaxa ɖe Mawu ƒe didi nu la wɔa dzimetɔtrɔ, si mevea ame o, hena xɔxɔ; ke xexeame ƒe nuxaxa hea ku ve.\nAmegbetɔwo do vloe, eye wogbee, ŋutsu kpehiã kple amesi dzi dɔléle le la wònye, wodo vloe abe amesi ta wotsyɔ nu ŋku me ɖo la ene, eye míebui ɖe naneke me o.\nEye le gaƒoƒo asiekelia dzi Yesu do ɣli kple gbe sesĩe bena: Eli, eli, lama sabaxtani! si gome enye: Nye Mawu, nye Mawu, nukaŋuti nègblẽm ɖi mahã?\n1 Petro 1:6-7\n si me miatso aseye le, wònye ele na mi be, miaxa nu azɔ ɣeyiɣi ʋeea ɖe le tetekpɔ bubu ƒomeviwo me hafi, bena woakpɔ miaƒe xɔse ƒe dodokpɔ be, exɔ asi geɖe wu sika, si gblẽna, wònye wodoe kpɔ kple dzo hafi hena kafukafu kple ŋutikɔkɔe kple bubu le Yesu Kristo ƒe ɖeɖefia la me;\nElabena mebuna bena, ɣeyiɣi sia me fukpekpewo medze ŋutikɔkɔe, si wole ɖeɖe ge ɖe go afia le mia ŋuti la o.\n eye míalé ŋku ɖe mia nɔewo ŋu, bena míade dzi ƒo na mía nɔewo le lɔlɔ̃ kple dɔ nyui wɔwɔ me, eye míagagblẽ mía ŋutɔwo miaƒe ƒuƒoƒewo ɖi, abe alesi amea ɖewo wɔna ene o, ke boŋ míaxlɔ̃ nu mía nɔewo, eye míawɔ esia geɖe wu, zi alesi miekpɔ bena, ŋkeke la le ɖoɖom la.\n2 Korintotɔwo 1:3-4\n Woakafu Mawu, mia Aƒetɔ Yesu Kristo Fofo, si nye dɔmetɔtrɔ Fofo kple akɔfafawo katã ƒe Mawu la, amesi fa akɔ na mi le míaƒe xaxa blibo la katã me, bene míawo hã míate ŋu atsɔ akɔfafa, si Mawu tsɔ fa akɔ na mí la, afa akɔ na amesiwo kpea fu sia fu la;\n Nufiala, se ka nye vevito le sea me mahã? Eye wògblɔ nɛ bena: „Lɔ̃ Aƒetɔ, wò Mawu, kple wò dzi blibo kple wò luʋɔ blibo kpakple wò tamesusu blibo.“ Esia enye se gbãtɔ, si le vevie. Eye evelia, si ɖii la, enye bena: „Lɔ̃ hawòvi abe wò ŋutɔ ɖokuiwò ene.“ Se blibo la katã kple nyagblɔɖilawo ku ɖe nenem se eve siawo ŋuti.\nFiafi la mevana o, ne menye le fififi kple wuwu kpakple gbegblẽ ta o.\nEye Mawu latutu aɖatsi sia aɖatsi ɖa le woƒe ŋku mè, eye ku maganɔ anyi akpɔ o, eye konyifafa kple ɣlidodo kple vevea ɖeke maganɔ anyi o; elabena nu gbãtɔwo nu va yi.\nMina miaƒe susu navo tso galɔlɔ̃ me, eye nusiwo le mia si la, nadze mia ŋu; elabena eya ŋutɔ gblɔ be: „Nyemele asi ɖe ge le mia ŋu o, eye nyemele mia gblẽ ge ɖi akpa o.“